AN COIMISIÚN EORPACH An Bhruiséil,20.7.2021 COM(2021) 420 final 2021/0239(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le húsáid an chórais airgeadais chun sciúradh airgid nó maoiniú sceimhlitheoireachta a chosc

(Téacs atá ábhartha maidir le LEE) {SEC(2021) 391 final} - {SWD(2021) 190 final} - {SWD(2021) 191 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá sciúradh airgid agus maoiniú sceimhlitheoireachta ina mbagairt thromchúiseach ar shláine gheilleagar agus chóras airgeadais an Aontais agus ar shlándáil na saoránach. Maidir le thart ar 1 % d’olltáirgeacht intíre bhliantúil an Aontais, mheas Europol gur ‘braitheadh go bhfuil baint aige le gníomhaíocht airgeadais amhrastach’. I mí an Mheithimh 2019, tar éis roinnt cásanna suntasacha de sciúradh airgid líomhnaithe lena mbaineann institiúidí creidmheasa san Aontas, ghlac an Coimisiún pacáiste lena ndéantar anailís ar éifeachtacht chóras an Aontais maidir le frithsciúradh airgid/maoiniú sceimhlitheoireachta a chomhrac (AML/CFT) faoi mar a bhí an tráth sin, agus tháinig sé ar an gconclúid go raibh gá le hathruithe. Sa chomhthéacs sin, chuir Straitéis an Aontais Eorpaigh um an Aontas Slándála le haghaidh 2020‑2025 i dtábhacht go raibh gá le creat an Aontais a fheabhsú maidir le frithsciúradh airgid agus maoiniú sceimhlitheoireachta a chomhrac chun Eorpaigh a chosaint ar sceimhlitheoireacht agus coireacht eagraithe. An 7 Bealtaine 2020 chuir an Coimisiún Plean Gníomhaíochta i láthair um beartas cuimsitheach ón Aontas maidir le sciúradh airgid agus maoiniú sceimhlitheoireachta a chosc. Sa Phlean Gníomhaíochta sin, gheall an Coimisiún bearta a dhéanamh chun go neartófar rialacha an Aontais maidir le sciúradh airgid agus maoiniú sceimhlitheoireachta a chomhrac agus a gcur chun feidhme agus shainigh sé cinn de thosaíochtaí nó colúin: 1. Cur chun feidhme éifeachtach an chreata AML/CFT ón Aontas atá ann cheana a áirithiú, 2. Leabhar rialacha aonair ón Aontas maidir le AML/CFT a bhunú, 3. Maoirseacht AML/CFT ar leibhéal an Aontais a thabhairt i gcrích, 4. Sásra um thacaíocht agus comhar le haghaidh AFAnna a bhunú, 5. Forálacha dlí choiriúil agus malartú faisnéise a fhorfheidhmiú ar leibhéal an Aontais, 6. Gné idirnáisiúnta chreat AML/CFT ón Aontas a neartú. Cé go bhfuil colúin 1, 5 agus 6 den Phlean Gníomhaíochta á gcur chun feidhme, tá gá le gníomhaíocht reachtach i gcás na gceann eile. Tá an togra seo le haghaidh Rialacháin mar chuid de phacáiste AML/CFT de cheithre thogra reachtacha agus meastar gur iomlán comhleanúnach amháin iad sin, agus Plean Gníomhaíochta an Choimisiúin an 7 Bealtaine 2020 á chur chun feidhme, lena gcruthaítear creat rialála agus institiúideach AML/CFT nua atá níos comhleanúnaí laistigh den Aontas. Cuimsítear an méid seo a leanas leis an bpacáiste: –an togra seo le haghaidh Rialachán maidir le húsáid an chórais airgeadais chun sciúradh airgid (ML) agus maoiniú sceimhlitheoireachta (TF) a chosc; –togra le haghaidh Treoir lena mbunaítear na sásraí ar cheart do na Ballstáit iad a chur i bhfeidhm chun úsáid an chórais airgeadais chun críoch ML/TF a chosc, agus lena n‑aisghairtear Treoir (AE) 2015/849 –togra le haghaidh Rialachán lena gcruthaítear Údarás de chuid an Aontais um fhrithsciúradh airgid agus maoiniú sceimhlitheoireachta a chomhrac (‘AMLA’), agus –togra le haghaidh athmhúnlú Rialachán (AE) 2015/847 lena leathnaítear ceanglais inrianaitheachta chuig criptea‑shócmhainní. Leis an togra reachtach seo, i dteannta togra le haghaidh Treoir agus togra le haghaidh athmhúnlú Rialachán (AE) 2015/847, comhlíontar an cuspóir a bhaineann le leabhar rialacha aonair ón Aontas a bhunú (colún 2). Thacaigh Parlaimint na hEorpa agus an Chomhairle araon leis an bplean a leag an Coimisiún amach i bPlean Gníomhaíochta Bealtaine 2020. Ina rún an 10 Iúil 2020, d’iarr Parlaimint na hEorpa go neartófaí rialacha an Aontais agus d’fháiltigh sí roimh phleananna chun ollchóiriú a dhéanamh ar chur ar bun institiúideach AML/CFT an Aontais. An 4 Samhain 2020, ghlac Comhairle ECOFIN conclúidí lena dtacaítear le gach ceann de cholúin Phlean Gníomhaíochta an Choimisiúin.

Tá an gá atá le rialacha comhchuibhithe ar fud an mhargaidh inmheánaigh comhthacaithe leis an bhfianaise a sholáthraítear i dtuarascálacha 2019 a d’eisigh an Coimisiún. Is éard a sainaithníodh sna tuarascálacha sin ná de bharr go bhfuil ceanglais Threoir (AE) 2015/849 forleathan, d’fhág easpa na hinfheidhmeachta dírí agus na gráinneachta sonraí a bhaineann leo gurbh ann d’ilroinnt ina gcur i bhfeidhm ar bhonn náisiúnta mar aon le léirmhínithe éagsúla. Ní fhágann an staid sin gur féidir déileáil go héifeachtach le staideanna trasteorann agus dá bhrí sin níl siad oiriúnach chun an margadh inmheánach a chosaint go leordhóthanach. Ina theannta sin, gineann an staid sin costais agus ualaí breise ar oibreoirí a sholáthraíonn seirbhísí trasteorann agus cruthaíonn sí arbatráiste rialála. Chun aghaidh a thabhairt ar na saincheisteanna thuas agus éagsúlachtaí rialála a sheachaint, aistríodh na rialacha uile a bhfuil feidhm acu maidir leis an earnáil phríobháideach chuig an togra seo le haghaidh Rialachán AML/CFT, de bharr gur faoi Threoir a fhágtar eagrú chóras institiúideach AML/CFT ar an leibhéal náisiúnta, agus aitheantas á thabhairt don ghá atá le solúbthacht le haghaidh Ballstát sa réimse sin. Mar sin féin, leis an togra seo ní hé go ndéantar forálacha ón Treoir AML/CFT atá ann cheana a aistriú chuig Rialachán, agus é sin amháin; déantar cuid mhór athruithe substaintiúla chun leibhéil níos airde comhchuibhiúcháin agus cóineasúcháin a thabhairt i gcrích agus rialacha AML/CFT á gcur i bhfeidhm ar fud an Aontais: –chun rioscaí nua agus rioscaí atá ag teacht chun cinn a mhaolú, leathnaítear an liosta eintiteas faoi oibleagáid chun soláthraithe seirbhísí criptea‑shócmhainní a áireamh, ach áirítear earnálacha eile ann freisin amhail ardáin sluachistiúcháin agus oibreoirí imirce; –chun cur i bhfeidhm comhsheasmhach rialacha ar fud an mhargaidh inmheánaigh a áirithiú, soiléirítear ceanglais i ndáil le beartais, rialuithe agus nósanna imeachta inmheánacha, lena n‑áirítear i gcás grúpaí, agus féachtar leis go mbeidh bearta díchill chuí do chustaiméirí níos gráinní, agus ceanglais níos soiléire ann de réir leibhéal riosca an chustaiméara; –déantar athbhreithniú ar na ceanglais i ndáil le tríú tíortha chun a áirithiú go gcuirfear bearta díchill chuí fheabhsaithe i bhfeidhm maidir leis na tíortha sin ar bagairt iad do chóras airgeadais an Aontais; –tá ceanglais i ndáil le daoine atá faoi riteacht pholaitiúil faoi réir mionsoiléirithe, go háirithe a mhéid a bhaineann leis an sainmhíniú ar dhuine atá faoi riteacht pholaitiúil; –tá ceanglais maidir le húinéireacht thairbhiúil cuíchóirithe chun leibhéal leordhóthanach trédhearcachta a áirithiú ar fud an Aontais, agus tugtar ceanglais nua isteach i ndáil le hainmnithe agus eintitis eachtracha chun maolú a dhéanamh ar na rioscaí a cheileann coirpigh taobh thiar de leibhéil idirmheánacha; –chun tuairisciú idirbheart amhrasach a threorú ar bhealach níos soiléire, soiléirítear bratacha dearga a tharraingíonn amhras, de bharr go bhfanann ceanglais maidir le nochtadh agus comhroinnt faisnéise san earnáil phríobháideach gan athrú; –chun comhsheasmhacht iomlán le rialacha an Aontais maidir le cosaint sonraí a áirithiú, tugtar isteach ceanglais maidir le catagóirí áirithe de shonraí pearsanta a phróiseáil agus soláthraítear teorainn ama níos giorra chun sonraí pearsanta a choinneáil; –neartaítear na bearta chun maolú a dhéanamh ar mhí‑úsáid ionstraimí iompróra agus déantar foráil lena dteorannaítear úsáid airgid le haghaidh idirbhearta móra a chur isteach i bhfianaise na héifeachta ísle cruthaithe atá leis an gcur chuige reatha lena mbraitear ar thrádálaithe in earraí chun ceanglais AML/CFT a chur chun feidhme i ndáil le híocaíochtaí airgid móra. Trí rialacha AML/CFT atá infheidhme go díreach a bheith i Rialachán, agus níos mó mionsonraí ann ná mar atá ann faoi láthair i dTreoir (AE) 2015/849, ní hamháin go gcuirfear cóineasú chur i bhfeidhm bhearta AML/CFT chun cinn ar fud na mBallstát, ach soláthrófar creat comhsheasmhach freisin ar ina aghaidh a bheidh AMLA in ann faireachán a dhéanamh ar chur i bhfeidhm na rialacha sin ina cháil mar mhaoirseoir díreach ar eintitis áirithe faoi oibleagáid. •Comhsheasmhacht le forálacha beartais atá sa réimse beartais cheana Is éard atá mar thúsphointe an togra seo Treoir (AE) 2015/849 atá ann cheana, mar a leasaíodh le Treoir (AE) 2018/843. Cé go leantar an cur chuige cuimsitheach rioscabhunaithe leis, déantar é a dhoimhniú agus a fheabhsú leis d’fhonn éifeachtacht agus comhsheasmhacht trasteorann níos fearr a chur i gcrích maidir le cur i bhfeidhm cheanglais AML/CFT. Ag cur leis na leasuithe a tugadh isteach le Treoir 2018/843, déantar trédhearcacht úinéireachta tairbhiúla ar fud an mhargaidh inmheánaigh a chuíchóiriú leis, agus aghaidh á tabhairt ar na gnéithe sin inar cruthaíodh féidearthachtaí, de dheasca easpa gráinneacht sonraí, do choirpigh chun teacht i dtír ar an nasc is laige. Ní mór caitheamh leis an togra seo mar chuid de phacáiste, leis na tograí reachtacha eile a ghabhann leis, agus iad go hiomlán comhsheasmhach le chéile. Tá an togra seo comhsheasmhach leis na leasuithe is déanaí a rinneadh ar mholtaí an Tascfhórsa um Ghníomhaíocht Airgeadais (FATF), agus go háirithe i ndáil le leathnú raon feidhme na n‑eintiteas faoi réir cheanglais AML/CFT chun soláthraithe seirbhísí criptea‑shócmhainní agus bearta atá le déanamh ag eintitis faoi oibleagáid a áireamh chun measúnú agus maolú a dhéanamh ar na rioscaí a bhaineann le smachtbhannaí airgeadais spriocdhírithe a imghabháil. I gcomhréir le caighdeáin FATF, leis an togra seo áirithítear cur chuige comhsheasmhach ar fud an Aontais chun maolú a dhéanamh ar na rioscaí a dhíorthaíonn ó scaireanna iompróra agus barántais scaireanna iompróra. Ag dul thar chaighdeáin FATF, leis an togra téitear i ngleic le rioscaí a bhaineann go sonrach leis an Aontas nó ag a bhfuil tionchair ar leibhéal an Aontais, amhail iad sin a dhíorthaíonn ó scéimeanna imirce nó íocaíochtaí airgid móra. •Comhsheasmhacht le beartais eile de chuid an Aontais Idirghníomhaíonn reachtaíocht ón Aontas maidir le AML/CFT le roinnt píosaí reachtaíochta ón Aontas i réimsí na seirbhís airgeadais agus an dlí choiriúil. Mar chuid de sin, áirítear reachtaíocht ón Aontas maidir le híocaíochtaí agus aistrithe cistí (an Treoir maidir le Seirbhísí Íocaíochta, an Treoir maidir le Cuntais Íocaíochta, an Treoir um Airgead Leictreonach). Seo a leanas roinnt samplaí lena léirítear faoi mar a áirithíodh comhleanúnachas le reachtaíocht eile ón Aontas: –Trí sholáthraithe seirbhísí criptea‑shócmhainní a chuimsiú i measc eintitis atá faoi réir rialacha AML/CFT agus tabhairt isteach ceanglas faisnéise maidir le haistrithe sócmhainní fíorúla, comhlánófar Pacáiste Airgeadais Dhigitigh an 24 Meán Fómhair 2020 agus áiritheofar comhsheasmhacht iomlán idir creat an Aontais agus caighdeáin FATF. –Leis an gcur chuige a glacadh chun eintitis atá faoi réir rialacha AML/CFT a shainaithint áiritheofar comhsheasmhacht freisin leis an Rialachán a glacadh le déanaí maidir le soláthraithe Eorpacha seirbhísí sluachistiúcháin, sa mhéid a chuirtear ardáin sluachistiúcháin a thagann lasmuigh de raon feidhme an Rialacháin sin faoi réir rialacha AML/CFT ón Aontas leis sin, ós rud é go bhfuil coimircí AML/CFT áirithe atá sa Rialachán sin le haghaidh ardáin sluachistiúcháin faoina réir. –Sna leasuithe ar rialacha maidir le dícheall cuí do chustaiméirí áirítear forálacha chun dícheall cuí do chustaiméirí a fhorbairt ar bhealach níos fearr i gcásanna ina bhfuil ionduchtú cliant cianda á dhéanamh, comhleanúnach leis an leasú beartaithe ón gCoimisiún ar Rialachán eIDAS i ndáil le creat le haghaidh na Céannachta Digití Eorpaí, lena n‑áirítear tiachóga céannachta digití Eorpacha agus seirbhís iontaoibhe ábhartha, go háirithe fianuithe leictreonacha ar shaintréithe. Tá an méid sin i gcomhréir leis an Straitéis Airgeadais Dhigitigh.

2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 CFAE atá mar bhunús leis an togra seo le haghaidh rialacháin, an bunús dlí céanna leis an gcreat dlíthiúil AML/CFT reatha ón Aontas. Tá Airteagal 114 iomchuí i bhfianaise na bagartha suntasaí arb ann di le haghaidh an mhargaidh inmheánaigh mar gheall ar sciúradh airgid agus maoiniú sceimhlitheoireachta, agus na caillteanais eacnamaíocha agus an suaitheadh i bhfeidhmiú an mhargaidh aonair agus an damáiste do chlú ar an leibhéal trasteorann is féidir a chruthú ar leibhéal an Aontais dá dheasca sin. •Coimhdeacht I gcomhréir le prionsabail na coimhdeachta agus na comhréireachta mar a leagtar amach in Airteagal 5 den Chonradh ar an Aontas Eorpach, ní féidir leis na Ballstáit cuspóirí an togra a ghnóthú go leordhóthanach agus is fearr, dá bhrí sin, is féidir iad a ghnóthú ar leibhéal an Aontais. Ní théann an togra thar a bhfuil riachtanach chun na cuspóirí sin a bhaint amach. Le pacáiste AML 2019 ón gCoimisiún cuireadh i dtábhacht an bealach a bhí coirpigh in ann teacht i dtír ar na difríochtaí atá ann i measc chórais AML/CFT de chuid na mBallstát. Is féidir le sreabhadh airgid aindleathaigh agus maoiniú sceimhlitheoireachta dochar a dhéanamh do chobhsaíocht agus clú chóras airgeadais an Aontais, agus a bheith ina mbagairt d’fheidhmiú cuí an mhargaidh aonair. Bearta a glacadh ar an leibhéal náisiúnta amháin, d’fhéadfadh sé go mbeadh éifeachtaí díobhálacha acu sin ar an margadh inmheánach agus rannchuidiú le hilroinnt. Tá údar le gníomhaíocht ón Aontas chun cothroime iomaíochta a choinneáil ar bun ar fud an Aontais – agus eintitis sna Ballstáit uile faoi réir tacar comhsheasmhach oibleagáidí maidir le frithsciúradh airgid agus maoiniú sceimhlitheoireachta a chomhrac. Fágann an cineál trasteorann a bhaineann le cuid mhór sciúradh airgid agus maoiniú sceimhlitheoireachta go bhfuil an dea‑chomhar idir maoirseoirí náisiúnta agus AFAnna fíor‑riachtanach chun na coireanna sin a chosc. Tá gníomhaíochtaí trasteorann ag roinnt eintiteas atá faoi réir oibleagáidí AML, agus de dheasca cineálacha cur chuige éagsúla maoirseoirí náisiúnta agus AFAnna cuirtear bac orthu na cleachtais AML/CFT is fearr a bhaint amach ar leibhéal an ghrúpa. •Comhréireacht Ba chuid lárnach den mheasúnú tionchair a ghabhann leis an togra í an chomhréireacht agus rinneadh measúnú ar na roghanna beartaithe uile i réimsí rialála éagsúla de réir chuspóir na comhréireachta. Mar gheall ar an gcineál trasteorann a bhaineann le cuid mhór sciúradh airgid agus maoiniú sceimhlitheoireachta ceanglaítear cur chuige comhleanúnach agus comhsheasmhach ar fud na mBallstát bunaithe ar thacar aonair rialacha i bhfoirm leabhair rialacha aonair. Mar sin féin, leis an togra reatha ní ghlactar cur chuige comhchuibhiúcháin uasta, ós rud é nach bhfuil sé comhoiriúnach le cineál rioscabhunaithe bunúsach chóras AML/CFT an Aontais. I réimsí ina bhfuil údar leis de dheasca rioscaí náisiúnta sonracha, beidh na Ballstáit saor i gcónaí chun rialacha a théann thar na cinn a leagtar amach sa togra seo a thabhairt isteach. •An rogha ionstraime Is iomchuí an uirlis é Rialachán ó Pharlaimint na hEorpa agus ón gComhairle chun rannchuidiú le leabhar rialacha aonair a chruthú, ós rud é go bhfuil sé infheidhme go díreach agus láithreach, rud a fhágann go mbaintear an fhéidearthacht a bhaineann le difríochtaí cur i bhfeidhm i mBallstáit éagsúla de dheasca éagsúlachtaí sa trasuí. Tá gá freisin le tacar rialacha atá infheidhme go díreach ar leibhéal an Aontais chun go bhféadfar maoirseacht a dhéanamh ar eintitis áirithe faoi oibleagáid ar leibhéal an Aontais, rud a bheartaítear sa dréachtrialachán lena gcruthaítear AMLA a ghabhann leis an togra seo. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Ní dhearnadh meastóireacht ex post iomlán go fóill ar an gcóras AML/CFT reatha ón Aontas, i gcomhthéacs roinnt forbairtí reachtacha a rinneadh le déanaí. Glacadh Treoir (AE) 2015/849 an 20 Bealtaine 2015, agus ba é an spriocdháta trasuí le haghaidh na mBallstát an 26 Meitheamh 2017. Glacadh Treoir (AE) 2018/843 an 30 Bealtaine 2018, agus ba é an spriocdháta trasuí an 10 Eanáir 2020. Tá rialú trasuí fós ag dul ar aghaidh. Mar sin féin, an Teachtaireacht ón gCoimisiún Iúil 2019 agus na tuarascálacha a ghabhann léi dá dtagraítear thuas, feidhmíonn siad mar mheastóireacht ar éifeachtacht chóras AML/CFT ón Aontas faoi mar a bhí an tráth sin. •Comhairliúcháin leis na páirtithe leasmhara Bhí an straitéis comhairliúcháin lena dtacaítear leis an togra seo comhdhéanta de roinnt comhchodanna: –Comhairliúchán maidir leis an treochlár lena bhfógraítear Plean Gníomhaíochta an Choimisiúin. Lean an comhairliúchán, ar thairseach an Choimisiúin, Cloisimis uait, ar aghaidh idir an 11 Feabhra agus an 12 Márta 2020, agus fuarthas 42 rannchuidiú ó réimse páirtithe leasmhara; –Comhairliúchán poiblí maidir leis na gníomhaíochtaí a cuireadh ar aghaidh sa Phlean Gníomhaíochta, oscailte don phobal i gcoitinne agus do na grúpaí páirtithe leasmhara uile, a seoladh an 7 Bealtaine 2020, agus oscailte go dtí an 26 Lúnasa. Fuarthas 202 rannchuidiú oifigiúla sa chomhairliúchán; –Comhairliúchán spriocdhírithe ar na Ballstáit agus údaráis AML/CFT inniúla. Bhí an deis ag na Ballstáit a dtuairimí a thabhairt i gcruinnithe éagsúla de chuid an tsainghrúpa um sciúradh airgid agus maoiniú sceimhlitheoireachta a chomhrac, agus thug AFAnna ón Aontas ionchur i gcruinnithe d’Ardán AFA agus trí pháipéir scríofa. Tacaíodh leis na pléití le comhairliúcháin spriocdhírithe de chuid na mBallstát agus údaráis inniúla, agus úsáid á baint as ceistneoirí; –Iarraidh ar chomhairle ón Údarás Baincéireachta Eorpach, a rinneadh i mí an Mhárta 2020; sholáthar ÚBE a thuairim an 10 Meán Fómhair; –An 23 Iúil 2020, d’eisigh MECS tuairim ar Phlean Gníomhaíochta an Choimisiúin;

–An 30 Meán Fómhair 2020, d’eagraigh an Coimisiún comhdháil ardleibhéil, lena dtugtar le chéile ionadaithe ó údaráis náisiúnta agus ón Aontas, FPEnna, ionadaithe ón earnáil phríobháideach agus ón tsochaí shibhialta agus an lucht acadúil. Bhí ionchur na bpáirtithe leasmhara maidir leis an bPlean Gníomhaíochta dearfach den chuid is mó. •Bailiú agus úsáid saineolais Agus an togra seo á ullmhú aige, bhí an Coimisiún ag brath ar fhianaise cháilíochtúil agus chainníochtúil a bailíodh ó fhoinsí aitheanta, lena n‑áirítear comhairle theicniúil ón Údarás Baincéireachta Eorpach. Ina theannta sin, fuarthas faisnéis ó na Ballstáit trí cheistneoirí maidir le rialacha AML a fhorfheidhmiú. •Measúnú tionchair Tá measúnú tionchair ag gabháil leis an togra seo, rud a cuireadh faoi bhráid an Bhoird um Ghrinnscrúdú Rialála an 6 Samhain 2020 agus a formheasadh an 4 Nollaig 2020. Tá an measúnú tionchair céanna ag gabháil leis na tograí reachtacha eile freisin a chuirtear i láthair in éineacht leis an togra seo. Mhol an Bord um Ghrinnscrúdú Rialála feabhsuithe láithritheacha ar an measúnú tionchair ina thuairim dearfach; rinneadh iad sin. Sa mheasúnú tionchair bhreithnigh an Coimisiún trí fhadhb: easpa rialacha soiléire agus comhsheasmhacha, maoirseacht neamhréireach ar fud an mhargaidh aonair agus comhordú agus malartú faisnéise neamh‑leordhóthanach i measc AFAnna. Tá an chéad cheann de na fadhbanna sin ábhartha maidir leis an togra seo; maidir leis an bhfadhb sin, breithníodh na roghanna seo a leanas: 1. D’fhanfadh rialacha ón Aontas mar atá gan aon mhodhnú; 2. Leibhéal níos mó comhchuibhiúcháin a áirithe sna rialacha is infheidhme maidir le heintitis faoi oibleagáid agus é a fhágáil faoi na Ballstáit mionsonrú a dhéanamh ar chumhachtaí agus oibleagáidí na n‑údarás inniúil; 3. Leibhéal níos mó comhchuibhiúcháin a áirithiú sna rialacha is infheidhme maidir le heintitis atá faoi réir oibleagáidí AML/CFT agus cumhachtaí agus oibleagáidí maoirseoirí agus AFAnna; Bunaithe ar thoradh an mheasúnúcháin tionchair, is í rogha 3 an rogha thosaíochta. Ach cur chuige comhsheasmhach agus níos gráinní a thabhairt isteach maidir leis na rialacha ar leibhéal an Aontais, d’fhéadfaí an ilroinnt reatha a bhaint a mhéid a bhaineann le hoibleagáidí AML/CFT araon ar eintitis faoi oibleagáid, agus gníomhaíochtaí údarás inniúil. Maidir le heintitis faoi oibleagáid atá gníomhach ar bhonn trasteorann, tabharfar cothroime iomaíochta i gcrích leis sin a mhéid a bhaineann le rialacha AML/CFT agus beidh coigilteas ann i gcostais chur chun feidhme. Cuirfear chun cinn braiteoireacht agus díspreagadh ML/TF ar bhealach níos fearr. Le hIarscríbhinn VI den Mheasúnú Tionchair scrúdaítear na réimsí éagsúla chun rialacha a chomhchuibhiú ar bhealach níos fearr, lena n‑áirítear an liosta eintiteas faoi oibleagáid, bearta maidir le dícheall cuí do chustaiméirí, tairseach maidir le dícheall cuí do chustaiméirí le haghaidh idirbhearta ócáideacha, beartais AML/CFT, ceanglais maidir le rialuithe agus nósanna imeachta, soláthraithe seirbhísí criptea‑shócmhainní agus trédhearcacht úinéireachta tairbhiúla. Le hIarscríbhinn VIII den Mheasúnú Tionchair déantar anailís ar chur chuige athbhreithnithe ar thríú tíortha ar bagairt iad ar chóras airgeadais an Aontais agus ar an margadh inmheánach ina iomláine; leis an togra seo cuirtear an cur chuige nua sin chun feidhme. Le hIarscríbhinn IX den Mheasúnú Tionchair déantar anailís ar thabhairt isteach teorainneacha le hidirbhearta airgid móra; leis an togra seo cuirtear an cur chuige nua sin chun feidhme. •Oiriúnacht rialála agus simpliú Cé gurb amhlaidh, mar a tugadh faoi deara thuas, nach ndearnadh aon mheastóireacht ex post ná seiceáil oiriúnachta fhoirmiúil ar an reachtaíocht AML/CFT reatha ón Aontas go fóill, is féidir roinnt pointí a dhéanamh maidir le heilimintí den togra lena simpleofar é a thuilleadh agus lena bhfeabhsófar an éifeachtúlacht. Ar an gcéad dul síos, trí rialacha níos comhchuibhithe agus níos infheidhme go díreach i Rialachán a chur in ionad rialacha áirithe i dTreoir, bainfear an gá atá le hobair thrasuí sna Ballstáit agus éascófar gnó a dhéanamh le haghaidh eintitis trasteorann san Aontas. Thairis sin, trí thrádálaithe in earraí, atá nasctha leis an toirmeasc beartaithe ar oibríochtaí airgid os cionn EUR 10 000, a bhaint de raon feidhme chreat AML/CFT ón Aontas, scaoilfear na trádálaithe sin ón ualach riaracháin a bhaineann le ceanglais AML/CFT a chur i bhfeidhm i ndáil le hoibríochtaí airgid is mó ná EUR 10 000. Ar deireadh, leis an leibhéal is mó comhchuibhiúcháin ar rialacha AML i roinnt réimsí sonracha éascófar cur chun feidhme beartas, rialuithe agus nósanna imeachta uile‑ghrúpa inmheánacha ar fud an mhargaidh inmheánaigh. •Cearta bunúsacha Tá an tAontas Eorpach tiomanta do chaighdeáin arda cosanta a thabhairt do chearta bunúsacha. Go háirithe, tugtar isteach coimircí le haghaidh láimhseáil eintiteas faoi oibleagáid ar shonraí pearsanta chun a áirithiú go gcomhlíonfar na ceanglais ábhartha maidir le cosaint sonraí, agus go háirithe i ndáil le catagóirí áirithe de shonraí pearsanta de chineál níos íogaire. 4.IMPLEACHTAÍ BUISÉADACHA Níl aon impleacht bhuiséadach ag an Rialachán seo.

5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Áirítear sa togra seo plean ginearálta chun faireachán agus meastóireacht a dhéanamh ar thionchar na gcuspóirí sonracha, lena gceanglaítear ar an gCoimisiún an chéad athbhreithniú a dhéanamh cúig bliana tar éis dháta chur i bhfeidhm an Rialacháin (agus gach trí bliana ina dhiaidh sin), agus tuairisciú do Pharlaimint na hEorpa agus don Chomhairle ar a phríomhthorthaí. Tá na forálacha meastóireachta céanna ag an togra le haghaidh Treoir AML/CFT a ghabhann leis an togra seo agus is féidir an mheastóireacht ar an dá ionstraim a chomhcheangal i dtuarascáil amháin. Tá an t‑athbhreithniú le déanamh de réir Threoirlínte an Choimisiúin um Rialachán Níos Fearr. •Míniúchán mionsonraithe ar fhorálacha sonracha an togra Ábhar agus raon feidhme, lena n‑áirítear liosta eintiteas faoi oibleagáid Cé go dtugtar an chuid is mó de na sainmhínithe anonn ón reachtaíocht AML/CFT reatha ón Aontas, cuirtear roinnt sainmhínithe leis, oiriúnaítear iad nó tugtar cothrom le dáta iad. Déantar an réimse eintiteas a shainmhínítear mar eintitis faoi oibleagáid faoin reachtaíocht AML/CFT reatha ón Aontas, agus atá faoi réir rialacha AML/CFT ón Aontas dá réir sin, a leasú ar na bealaí seo a leanas: déantar raon feidhme soláthraithe seirbhísí criptea‑shócmhainní a ailíniú le raon feidhme an Tascfhórsa um Ghníomhaíocht Airgeadais agus a leathnú dá réir sin leis an Treoir seo; soláthraithe seirbhísí sluachistiúcháin a thagann lasmuigh de raon feidhme Rialachán (AE) 2020/1503, cuirtear isteach iad; creidiúnaithe le haghaidh morgáiste agus creidmheasanna tomhaltóirí chomh maith le hidirghabhálaithe morgáiste agus creidmheasa tomhaltóra nach institiúidí creidmheasa ná institiúidí airgeadais iad, cuirtear isteach iad chun cothroime iomaíochta a áirithiú idir oibreoirí a sholáthraíonn an cineál céanna seirbhísí; oibreoirí atá páirteach thar ceann náisiúnaigh tríú tír i gcomhthéacs scéimeanna cónaithe infheisteora, cuirtear isteach iad; baintear trádálaithe in earraí (go dtí seo, bhí oibleagáid orthu idirbhearta airgid ar luach is mó ná EUR 10 000 a thuairisciú), seachas le haghaidh déileálaithe i miotail agus clocha lómhara, ar cheart dóibh, i bhfianaise an nochta do rioscaí maidir le sciúradh airgid agus maoiniú sceimhlitheoireachta a bhaineann leis an earnáil, leanúint de cheanglais AML/CFT a chur i bhfeidhm. Beartais, rialuithe agus nósanna imeachta inmheánacha An ceanglas atá ar eintitis faoi oibleagáid beartas a bheith i bhfeidhm chun na rioscaí a bhaineann le sciúradh airgid agus maoiniú sceimhlitheoireachta atá rompu a shainaithint agus a mheasúnú, le cur chuige rioscabhunaithe, agus chun maolú a dhéanamh ar na rioscaí sin, cuirtear leis an reachtaíocht AML/CFT reatha ón Aontas ach soláthraítear níos mó soiléireachta ar na ceanglais. Ní mór d’eintitis faoi oibleagáid na bearta uile a dhéanamh ar leibhéal a mbainistíochta chun beartais, rialuithe agus nósanna imeachta inmheánacha a chur chun feidhme, lena n‑áirítear bainisteoir tiomnaithe um chomhlíonadh a cheapadh, agus a áirithiú go gcuirfear oiliúint iomchuí ar an bhfoireann fhreagrach. An ceanglas maidir le ball den fhoireann a leithdháileadh ar ról an oifigigh um chomhlíonadh agus cúraimí an róil sin, tugtar soiléiriú orthu sin. Soláthraítear soiléirithe i ndáil leis na ceanglais a bhfuil feidhm acu maidir le grúpaí, atá le comhlánú a thuilleadh le caighdeáin theicniúla rialála lena mionsonraítear ceanglais íosta, ról máthairghnóthas nach eintitis faoi oibleagáid iad féin agus na coinníollacha faoinar cheart do struchtúir eile amhail líonraí agus comhpháirtíochtaí bearta uile‑ghrúpa a chur i bhfeidhm. Déantar na ceanglais is infheidhme maidir le grúpaí le brainsí a oibríonn i dtríú tíortha a choinneáil ar bun. Dícheall cuí do chustaiméirí Cé go dtugtar an chuid is mó de na forálacha maidir le dícheall cuí do chustaiméirí ar aghaidh ón reachtaíocht AML/CFT reatha, leagtar síos roinnt soiléirithe agus mionsonraí breis sa togra seo maidir le dícheall cuí do chustaiméirí. Tugtar soiléiriú ar chuspóir bunúsach an díchill chuí do chustaiméirí á rá go mbaineann sé le heolas leordhóthanach a fháil ar chustaiméirí chun é a chur ar a gcumas d’eintitis faoi oibleagáid na rioscaí maidir le sciúradh airgid agus maoiniú sceimhlitheoireachta a bhaineann le gaolmhaireachtaí gnó nó idirbhearta ócáideacha a chinneadh agus cinneadh a dhéanamh ar na bearta maolúcháin comhfhreagracha nach mór dóibh a chur i bhfeidhm. Leagtar síos níos mó forálacha sonracha agus mionsonraithe maidir le sainaithint an chustaiméara agus fíorú chéannacht an chustaiméara. Na coinníollacha maidir le modh ríomh‑shainaitheantais a úsáid mar a leagtar amach le Rialachán (AE) Uimh. 910/2014, tugtar soiléiriú orthu. Cumhachtaítear do AMLA agus ceanglaítear air caighdeáin theicniúla rialála a sholáthar maidir leis na tacair sonraí chaighdeánacha chun daoine nádúrtha agus dlítheanacha a shainaithint; sna caighdeáin theicniúla rialála sin áireofar bearta simplithe sonracha maidir le dícheall cuí do chustaiméirí a fhéadfaidh eintitis faoi oibleagáid a chur chun feidhme i gcás staideanna íosriosca a shainaithnítear sa Mheasúnú Riosca Fornáisiúnta a cheanglaítear ar an gCoimisiún a tharraingt suas. Mionsonraítear rialacha maidir le bearta díchill chuí shimplithe agus fheabhsaithe. Beartas tríú tír Oiriúnaítear an beartas maidir le tríú tíortha. Sainaithneoidh an Coimisiún tríú tíortha agus an tsainaithint phoiblí ag an mbunaitheoir caighdeán idirnáisiúnta ábhartha (FATF) á cur san áireamh nó ar bhonn a mheasúnaithe uathrialaigh féin. Tríú tíortha a shainaithnítear amhlaidh ag an gCoimisiún, beidh siad faoi réir dhá thacar iarmhairtí éagsúla, comhréireach leis an riosca a bhaineann leo do chóras airgeadais an Aontais: (i) tríú tíortha atá faoi réir na mbeart díchill chuí fheabhsaithe uile agus frithbhearta tírshonracha breise; agus (ii) tríú tíortha atá faoi réir bearta díchill chuí tírshonracha feabhsaithe. I bprionsabal, tríú tíortha atá ‘faoi réir glao ar ghníomhaíocht’ ag FATF, sainaithneoidh an Coimisiún iad mar thríú tíortha ardriosca. De dheasca chineál marthanach na n‑easnamh straitéiseach tromchúiseach ina gcreat AML/CFT, beidh feidhm ag na bearta díchill chuí fheabhsaithe uile maidir leo chomh maith le frithbhearta tírshonracha chun an bhagairt a mhaolú go comhréireach. Tríú tíortha ag a bhfuil laigí comhlíontachta ina gcórais AML/CFT, a shainmhínítear mar a bheith ‘faoi réir faireachán méadaithe’ ag FATF, sainaithneoidh an Coimisiún iad i bprionsabal agus faoi réir bearta díchill chuí fheabhsaithe tírshonracha, comhréireach leis na rioscaí. Féadfaidh an Coimisiún tríú tíortha a shainaithint freisin, nach bhfuil liostaithe ag FATF, ach atá ina mbagairt shonrach do chóras airgeadais an Aontais agus a bheidh, ar bhonn na bagartha sin, faoi réir bearta díchill chuí fheabhsaithe tírshonracha nó, i gcás inarb iomchuí, na mbeart díchill chuí fheabhsaithe uile agus frithbheart. Agus measúnú á dhéanamh ar an leibhéal bagartha a eascraíonn ó na tríú tíortha sin, féadfaidh an Coimisiún cur le saineolas teicniúil AMLA. Ar deireadh, forbróidh AMLA treoirlínte maidir le rioscaí, treochtaí agus modhanna maidir le sciúradh airgid agus maoiniú sceimhlitheoireachta, nach bhfuil gné thírshonrach ag baint leo, ach a eascraíonn as limistéir gheografacha lasmuigh den Aontas agus cuirfidh sé comhairle ar eintitis faoi oibleagáid dá réir sin maidir leis an deis chun bearta a chur chun feidhme chun iad a mhaolú. Is é is aidhm don chur chuige athbhreithnithe sin i leith tríú tíortha a áirithiú go ndéanfar bagairtí seachtracha ar chóras airgeadais an Aontais agus feidhmiú cuí an mhargaidh inmheánaigh a mhaolú go héifeachtach, trí chur chuige comhchuibhithe a chur chun feidhme ar leibhéal an Aontais agus níos mó gráinneacht sonraí agus comhréireachta a áirithiú sa sainmhíniú ar na hiarmhairtí a bhaineann leis an liostú, ar bhonn riosca‑íogair. Daoine atá faoi riteacht pholaitiúil (PEPanna) Tá na forálacha maidir le PEPanna bunaithe ar an reachtaíocht AML/CFT reatha, agus oibleagáid ar na Ballstáit liostaí feidhmeanna a tharraingt suas lena dtugtar stádas PEP ar a gcríoch, agus oibleagáidí ar eintitis faoi oibleagáid PEPanna a chur faoi réir bearta maidir le dícheall cuí do chustaiméirí feabhsaithe, ar chur chuige rioscabhunaithe. Na ceanglais is infheidhme maidir le daoine nach bhfuil feidhmeanna poiblí suntasacha acu a thuilleadh, leagtar síos sa reachtaíocht iad. Spleáchas agus seachfhoinsiú Ag cur leis na rialacha reatha, leis an togra soiléirítear na coinníollacha faoi seachas chun dul i muinín spleáchais ar dhícheall cuí custaiméara, rud atá déanta cheana ag eintitis eile faoi oibleagáid agus feidhmeanna a sheachfhoinsiú chuig eintitis nó soláthraithe seirbhíse eile. Coinnítear ar bun leis an togra gurb amhlaidh i gceachtar staid gur faoin eintiteas faoi oibleagáid atá an fhreagracht deiridh chun bheith comhréireach leis na rialacha. Ní mór cur chuige rioscabhunaithe a chur i bhfeidhm agus maidir le soláthraithe atá bunaithe i dtríú tíortha ardriosca, tíortha ina bhfuil laigí comhlíontachta agus aon tír eile ar bagairt í do chóras airgeadais an Aontais, níor cheart a bheith ag brath orthu ná feidhmeanna a sheachfhoinsiú chucu. Faisnéis úinéireachta tairbhiúla Leis na forálacha maidir le faisnéis úinéireachta tairbhiúla sa togra, cuirtear leo sin sa reachtaíocht AML/CFT reatha ón Aontas, lena n‑áirítear coincheap na húinéireachta tairbhiúla agus an ceanglas chun go bhfaigheadh agus go gcoinneodh na heintitis chorparáideacha uile agus eintitis dhlítheanacha eile faisnéis úinéireachta tairbhiúla leordhóthanach, chruinn agus reatha. Soláthraítear níos mó rialacha mionsonraithe chun an t‑úinéir tairbhiúil nó na húinéirí tairbhiúla d’eintitis chorparáideacha agus d’eintitis dhlítheanacha eile a shainaithint, agus leagtar síos cur chuige comhchuibhithe i leith shainaithint na húinéireachta tairbhiúla. Maidir le hiontaobhais shainráite agus eintitis dhlítheanacha nó socruithe comhchosúla, soláthraítear forálacha chun sainaithint chomhsheasmhach úinéirí tairbhiúla a áirithiú ar fud na mBallstát nuair atá staideanna comhchosúla i gceist, lena n‑áirítear cumhachtú le haghaidh gníomh cur chun feidhme ón gCoimisiún. Sa togra áirítear ceanglais maidir le nochtadh le haghaidh scairshealbhóirí ainmnitheacha agus stiúrthóirí ainmnitheacha, agus tugtar isteach leis na hoibleagáidí chun a n‑úinéireacht thairbhiúil a chlárú san Aontas le haghaidh eintitis dhlítheanacha nach eintitis ón Aontas iad a théann isteach i ngaolmhaireacht ghnó le heintiteas faoi oibleagáid ón Aontas nó a fhaigheann réadmhaoin san Aontas. Oibleagáidí tuairiscithe

Na forálacha maidir le hidirbhearta amhrasacha a thuairisciú do AFAnna (nó do chomhlacht féinrialála, dá ndéanfadh Ballstát foráil maidir leis sin), tá siad bunaithe orthu sin sa reachtaíocht AML/CFT reatha ón Aontas. Soláthraítear rialacha níos soiléire maidir leis an bhealach atá idirbhearta le sainaithint. Chun éascaíocht a dhéanamh do chomhlíontacht eintiteas faoi oibleagáid lena n‑oibleagáidí um thuairisciú agus foráil a dhéanamh maidir le feidhmiú níos éifeachtaí a dhéanamh ar ghníomhaíochtaí anailíseacha agus comhar AFAnna, forbróidh AMLA dréachtchaighdeáin chur chun feidhme theicniúla lena sonraítear teimpléad coiteann le haghaidh tuairisciú idirbheart amhrasach atá le húsáid mar bhunús aonfhoirmeach ar fud an Aontais. Cosaint sonraí Tá feidhm ag an Rialachán Ginearálta maidir le Cosaint Sonraí (Rialachán (AE) 2016/679) ón Aontas maidir le próiseáil sonraí pearsanta chun críocha an togra seo. Leis an togra soiléirítear na coinníollacha a bhfuil feidhm acu maidir le próiseáil catagóirí áirithe sonraí pearsanta de chineál níos íogaire ag eintitis faoi oibleagáid. Ní mór d’eintitis faoi oibleagáid taifid de shonraí pearsanta áirithe a choinneáil ar feadh cúig bliana. Bearta chun maolú a dhéanamh ar na rioscaí a bhaineann le mí‑úsáid ionstraimí iompróra Tá foráil sa togra lena gcoisctear ar thrádálaithe in earraí nó seirbhísí glacadh le híocaíochtaí airgid is mó ná EUR 10 000 le haghaidh ceannach aonair, cé go gceadaítear do na Ballstáit uasteorainneacha níos ísle a choinneáil i bhfeidhm le haghaidh idirbhearta airgid móra. Níl feidhm ag an uasteorainn sin maidir le hoibríochtaí príobháideacha idir daoine aonair. Ní mór don Choimisiún measúnú a dhéanamh ar na tairbhí agus na tionchair a bhaineann leis an tairseach sin a ísliú a thuilleadh laistigh de thrí bliana ó chur i bhfeidhm an Rialacháin bheartaithe. Tá toirmeasc ar sholáthar agus cumhdach tiachóg criptea‑shócmhainní anaithnid. Cuideachtaí nach bhfuil liostaithe, tá toirmeasc orthu scaireanna iompróra a eisiúint agus ceanglaítear orthu na scaireanna sin a chlárú. Ní cheadaítear barántais scaire iompróra a eisiúint ach amháin i bhfoirm idirghafa. Forálacha críochnaitheacha Forálacha maidir le glacadh gníomhartha tarmligthe ag an gCoimisiún faoi Airteagal 290 den Chonradh, leagtar síos iad. Tiocfaidh an Rialachán seo i bhfeidhm an fichiú lá tar éis lá a fhoilsithe san Iris Oifigiúil agus tiocfaidh sé chun bheith infheidhme 3 bliana tar éis a theacht i bhfeidhm. Ní mór don Choimisiún athbhreithniú agus meastóireacht a dhéanamh ar an Rialachán seo laistigh de chúig bliana tar éis a chur i bhfeidhm agus gach trí bliana ina dhiaidh sin. 2021/0239 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le húsáid an chórais airgeadais chun sciúradh airgid nó maoiniú sceimhlitheoireachta a chosc

(Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas:

(1)Is í Treoir (AE) 2015/849 ó Pharlaimint na hEorpa agus ón gComhairle an phríomhionstraim dlí a bhaineann le húsáid chóras airgeadais an Aontais chun sciúradh airgid nó maoiniú sceimhlitheoireachta a chosc. Leis an Treoir sin leagtar amach creat dlíthiúil cuimsitheach, rud a neartaíodh a thuilleadh le Treoir (AE) 2018/843 ó Pharlaimint na hEorpa agus ón gComhairle trí aghaidh a thabhairt ar rioscaí atá ag teacht chun cinn agus trédhearcacht na húinéireachta tairbhiúla a mhéadú. D’ainneoin na n‑éachtaí lena mbaineann, is léir ón taithí a fuarthas gur cheart feabhsuithe breise a thabhairt isteach chun rioscaí a mhaolú go leordhóthanach agus chun iarrachtaí coiriúla chun mí‑úsáid a bhaint as córas airgeadais an Aontais chun críoch coiriúil a bhrath go héifeachtach. (2)Is é an príomhdhúshlán a sainaithníodh i leith chur i bhfeidhm fhorálacha Threoir (AE) 2015/849 lena leagtar síos oibleagáidí ar ghníomhaithe san earnáil phríobháideach, na heintitis faoi oibleagáid mar a ghairtear dóibh, easpa infheidhmeacht dhíreach na rialacha sin agus ilroinnt an chur chuige ar bhonn náisiúnta. Cé gurbh ann do na rialacha sin agus gur tháinig forbairt orthu thar thríocha bliain, tá siad fós á gcur chun feidhme ar bhealach nach bhfuil iomlán comhsheasmhach le ceanglais margaidh inmheánaigh chomhtháite. Dá bhrí sin, rialacha maidir le hábhair a chumhdaítear faoi láthair i dTreoir (AE) 2015/849 a fhéadfaidh a bheith infheidhme go díreach ag na heintitis faoi oibleagáid lena mbaineann, is gá aghaidh a thabhairt orthu i Rialachán nua chun aonfhoirmeacht inmhianaithe an chur i bhfeidhm a bhaint amach. (3)Tá an ionstraim nua seo mar chuid de phacáiste cuimsitheach arb é is aidhm dó creat AML/CFT an Aontais a neartú. Le chéile, an ionstraim seo, Treoir [cuir isteach tagairt – togra le haghaidh an 6ú Treoir maidir le Frithsciúradh Airgid - COM/2021/423 final], Rialachán [cuir isteach tagairt – togra le haghaidh athmhúnlú Rialachán (AE) 2015/847 – COM/2021/422 final] agus Rialachán [cuir isteach tagairt – togra le haghaidh bunú Údaráis um Fhrithsciúradh Airgid – COM/2021/421 final] beidh siad mar an creat dlíthiúil lena rialaítear na ceanglais AML/CFT atá le comhlíonadh ag eintitis faoi oibleagáid agus atá mar bhonn faoi chreat institiúideach AML/CFT an Aontais, lena n‑áirítear bunú Údaráis um fhrithsciúradh airgid agus maoiniú sceimhlitheoireachta a chomhrac (‘AMLA’). (4)Is minic a dhéantar sciúradh airgid agus maoiniú sceimhlitheoireachta i gcomhthéacs idirnáisiúnta. Bheadh tionchar an‑teoranta ag bearta a ghlactar ar leibhéal an Aontais, gan comhordú ná comhar idirnáisiúnta a chur san áireamh. Dá bhrí sin, na bearta a ghlacann an tAontas sa réimse sin, ba cheart iad a bheith comhoiriúnach leis na gníomhaíochtaí a dhéantar ar an leibhéal idirnáisiúnta agus a bheith ar a laghad chomh dian céanna leo. Agus bearta á ndéanamh ar leibhéal an Aontais, ba cheart leanúint d’aird ar leith a thabhairt ar mholtaí an Tascfhórsa um Ghníomhaíocht Airgeadais (FATF) agus ar ionstraimí de chuid comhlachtaí idirnáisiúnta eile atá ag glacadh páirt ghníomhach sa chomhrac i gcoinne sciúradh airgid agus mhaoiniú na sceimhlitheoireachta. D'fhonn éifeachtúlacht an chomhraic in aghaidh sciúradh airgid agus maoiniú sceimhlitheoireachta a threisiú, ba cheart do ghníomhartha dlíthiúla ábhartha an Aontais, i gcás inarb iomchuí, a bheith in oiriúint leis na Caighdeáin Idirnáisiúnta maidir leis an gComhrac in aghaidh Sciúradh Airgid agus Mhaoiniú na Sceimhlitheoireachta agus an Iomadaithe arna nglacadh ag FATF i mí Feabhra 2012 (‘Moltaí athbhreithnithe FATF’) agus leasuithe ina dhiaidh sin le caighdeáin den sórt sin. (5)Ó glacadh Treoir (AE) 2015/849, bhí forbairtí a rinneadh le déanaí i gcreat dhlí coiriúil an Aontais ina rannchuidiú leis an gcosc agus leis an gcomhrac in aghaidh sciúradh airgid, a chionta preideacáide agus maoiniú sceimhlitheoireachta a neartú. De bharr Treoir (AE) 2018/1673 ó Pharlaimint na hEorpa agus ón gComhairle thángthas ar chomhthuiscint ar choireacht an sciúrtha airgid agus a chionta preideacáide. Le Treoir (AE) 2017/1371 ó Pharlaimint na hEorpa agus ón gComhairle sainmhínítear coireanna airgeadais lena ndéantar difear do leas airgeadais an Aontais, agus ba cheart a mheas gur cionta preideacáide iad freisin i leith sciúradh airgid. Le Treoir (AE) 2017/541 ó Pharlaimint na hEorpa agus ón gComhairle thángthas ar chomhthuiscint ar choireacht an mhaoinithe sceimhlitheoireachta. Ós rud é go dtugtar soiléiriú anois ar na coincheapa sin i ndlí coiriúil an Aontais, ní gá sainmhíniú a thabhairt a thuilleadh i rialacha AML/CFT an Aontais ar sciúradh airgid, a chionta preideacáide ná maoiniú sceimhlitheoireachta. Ina ionad sin, ba chreat creat AML/CFT an Aontais a bheith go hiomlán comhleanúnach le creat dhlí coiriúil an Aontais. (6)Tagann forbairt leanúnach ar an teicneolaíocht, rud a thairgeann deiseanna don earnáil phríobháideach táirgí agus córais nua a fhorbairt chun cistí nó luach a mhalartú. Cé gur dearfach an feiniméan é sin, is féidir go nginfear rioscaí nua maidir le sciúradh airgid agus maoiniú sceimhlitheoireachta dá dheasca sin, de réir mar a thagann coirpigh ar bhealaí go leanúnach chun teacht i dtír ar leochaileachtaí chun cistí aindleathacha a cheilt agus a aistriú timpeall an domhain. Tá soláthraithe seirbhísí criptea‑shócmhainní agus ardáin sluachistiúcháin neamhchosanta ar mhí‑úsáid cainéal nua le haghaidh gluaiseacht airgid aindleathaigh agus tá siad i riocht maith chun na gluaiseachtaí sin a bhrath agus rioscaí a mhaolú. Dá bhrí sin, ba cheart raon feidhme reachtaíocht an Aontais a leathnú chun na heintitis sin a chumhdach, i gcomhréir leis na forbairtí a rinneadh le déanaí i gcaighdeáin FATF i ndáil le criptea‑shócmhainní. (7)Tá ról ríthábhachtach ag na hinstitiúidí agus na daoine a chumhdaítear leis an Rialachán seo mar mhaoir geataí chóras airgeadais an Aontais agus ba cheart dóibh, dá bhrí sin, na bearta uile is gá a dhéanamh chun ceanglais an Rialacháin seo a chur chun feidhme d’fhonn cosc a chur ar choirpigh fáltais a ngníomhaíochtaí neamhdhleathacha a sciúradh nó gníomhaíochtaí sceimhlitheoireachta a mhaoiniú. Ba cheart bearta a chur i bhfeidhm freisin chun maolú a dhéanamh ar aon riosca a bhaineann le mainneachtain cur chun feidhme nó imghabháil smachtbhannaí airgeadais spriocdhírithe. (8)Is féidir idirbhearta airgeadais a dhéanamh freisin laistigh den ghrúpa céanna mar bhealach chun airgeadas grúpa a bhainistiú. Mar sin féin, ní dhéantar na hidirbhearta sin vis‑à‑vis custaiméirí ná ní cheanglaítear cur i bhfeidhm beart AML/CFT leo. Chun deimhneacht dhlíthiúil a áirithiú, is gá a aithint nach bhfuil feidhm ag an Rialachán seo maidir le gníomhaíochtaí airgeadais ná seirbhísí airgeadais eile atá soláthartha ag comhaltaí grúpa do chomhaltaí eile den ghrúpa sin. (9)Ba cheart do ghairmithe dlíthiúla neamhspleácha a bheith faoi réir an Rialacháin seo agus páirt á glacadh acu in idirbhearta airgeadais nó corparáideacha, lena n‑áirítear agus comhairle chánach á soláthar, i gcás ina bhfuil riosca ann go mbainfear mí‑úsáid as na seirbhísí atá á soláthar ag na gairmithe dlíthiúla sin chun fáltais gníomhaíochta choiriúla a sciúradh nó chun críche maoinithe sceimhlitheoireachta. Ba cheart, áfach, díolúintí a bheith ann ó aon oibleagáid a bhaineann le faisnéis a thuairisciú roimh imeachtaí breithiúnacha, lena linn nó ina ndiaidh, nó le linn seasamh dlíthiúil cliaint a fhionnadh, rud ba cheart a chumhdach leis an bpribhléid dlíodóra. Dá bhrí sin, ba cheart go mbeadh comhairle dhlíthiúil fós faoi réir oibleagáid rúndachta gairmiúla, ach amháin i gcás go bhfuil an gairmí dlíthiúil rannpháirteach i sciúradh airgid nó i maoiniú sceimhlitheoireachta, go soláthraítear an chomhairle dhlíthiúil chun críocha sciúrtha airgid nó maoinithe sceimhlitheoireachta, nó i gcás ina bhfuil a fhios ag an ngairmí dlíthiúil go bhfuil comhairle dhlíthiúil á lorg ag an gcliant chun críocha sciúrtha airgid nó maoinithe sceimhlitheoireachta. (10)Chun urraim a áirithiú do na cearta a ráthaítear le Cairt um Chearta Bunúsacha an Aontais Eorpaigh (an ‘Chairt’), i gcás iniúchóirí, cuntasóirí seachtracha agus comhairleoirí cánach, ar daoine iad, i mBallstáit áirithe, atá i dteideal cliant a chosaint nó ionadaíocht a dhéanamh ar chliant i gcomhthéacs imeachtaí breithiúnacha nó chun seasamh cliaint a fhionnadh, níor cheart an fhaisnéis a fhaigheann siad le linn fheidhmiú na gcúraimí sin a bheith faoi réir na n‑oibleagáidí tuairiscithe. (11)Ba í Treoir (AE) 2018/843 an chéad ionstraim dlí lenar tugadh aghaidh ar na rioscaí maidir le sciúradh airgid agus maoiniú sceimhlitheoireachta a bhaineann le criptea‑shócmhainní san Aontas. Leis sin, cuireadh síneadh le raon feidhme chreat AML/CFT chuig dhá chineál soláthraithe seiribhísí criptea‑shócmhainní: soláthraithe a bhí i mbun seirbhísí malairte idir airgeadraí fíorúla agus airgeadraí fiat agus soláthraithe tiachóg taisceánach. De dheasca forbairtí teicneolaíocha gasta agus an dul chun cinn i gcaighdeáin FATF, is gá athbhreithniú a dhéanamh ar an gcur chuige sin. Le Rialachán [cuir isteach tagairt – togra le haghaidh Rialachán maidir le Margaí i gCriptea-shócmhainní, agus lena leasaítear Treoir (AE) 2019/1937 - COM/2020/593 final], baineadh amach an chéad chéim chun creat dlíthiúil an Aontais a thabhairt i gcrích agus a thabhairt cothrom le dáta, lenar leagadh síos ceanglais le haghaidh soláthraithe seirbhísí criptea‑shócmhainní ar mian leo cur isteach ar údarú chun a seirbhísí a sholáthar sa mhargadh aonair. Leis sin tugadh isteach sainmhíniú freisin ar chriptea‑shócmhainní agus soláthraithe seirbhísí criptea‑shócmhainní lena gcuimsítear raon níos leithne gníomhaíochtaí. Soláthraithe seirbhísí criptea‑shócmhainní a cuir isteach togra – togra le haghaidh Rialachán maidir le Margaí i gCriptea-shócmhainní, agus lena leasaítear Treoir (AE) 2019/1937 - COM/2020/593 final] ba cheart iad a bheith cumhdaithe leis an Rialachán seo freisin, chun maolú a dhéanamh ar aon riosca a bhaineann le mí‑úsáid criptea‑shócmhainní chun críoch sciúrtha airgid nó maoinithe sceimhlitheoireachta. (12)Leochaileachtaí ardán sluachistiúcháin i leith rioscaí a bhaineann le sciúradh airgid agus maoiniú sceimhlitheoireachta, tá siad cothrománach agus déantar difear leo don mhargadh inmheánach ina iomláine. Go dtí seo, tháinig cineálacha cur chuige éagsúla chun cinn ar fud na mBallstát ó thaobh bainistíocht a dhéanamh ar na rioscaí sin. Le Rialachán (AE) 2020/1503 ó Pharlaimint na hEorpa agus ón gComhairle comhchuibhítear an cur chuige rialála le haghaidh infheistíocht ghnó agus ardáin sluachistiúcháin iasachtbhunaithe ar fud an Aontais agus áirithítear go bhfuil coimircí leordhóthanacha agus comhleanúnacha i bhfeidhm chun déileáil le rioscaí féideartha a bhaineann le sciúradh airgid agus maoiniú sceimhlitheoireachta. I measc na nithe sin, is ann do cheanglais maidir le cistí agus íocaíochtaí a bhainistiú i ndáil leis na hidirbhearta airgeadais uile a dhéantar ar na hardáin sin. Ní mór do sholáthraithe seirbhísí sluachistiúcháin ceadúnas nó comhpháirtí le soláthraí seirbhísí íocaíochta nó institiúid creidmheasa a lorg chun na hidirbhearta sin a dhéanamh. Leis an Rialachán leagtar amach coimircí sa nós imeachta um údarú freisin, agus measúnú á dhéanamh ar dhea‑chlú na bainistíochta agus trí nósanna imeachta um dhícheall cuí le haghaidh úinéirí tionscadail. Ceanglaítear ar an gCoimisiún measúnú a dhéanamh faoin 10 Samhain 2023 ina thuarascáil ar an Rialachán sin ar cibé acu is féidir nó nach féidir go mbeidh gá le coimircí breise. Dá bhrí sin, tá údar le gan ardáin sluachistiúcháin a cheadúnaítear faoi Rialachán (AE) 2020/1503 a chur faoi réir reachtaíocht AML/CFT ón Aontas. (13)Ardáin sluachistiúcháin nach gceadúnaítear faoi Rialachán (AE) 2020/1503 fágtar neamhrialáilte iad faoi láthair nó faoi chineálacha cur chuige rialála éagsúla, lena n‑áirítear i ndáil le rialacha agus nósanna imeachta chun dul i ngleic le rioscaí a bhaineann le frithsciúradh airgid agus maoiniú sceimhlitheoireachta. Chun bheith comhsheasmhach agus chun a áirithiú nach ann d’aon riosca neamhrialaithe sa timpeallacht sin, maidir leis na hardáin sluachistiúcháin uile nach gceadúnaítear faoi Rialachán (AE) 2020/1503 agus, dá bhrí sin, nach bhfuil faoi réir a choimircí, is gá go mbeidh siad faoi réir rialacha AML/CFT ón Aontas chun maolú a dhéanamh ar rioscaí a bhaineann le sciúradh airgid agus maoiniú sceimhlitheoireachta. (14)Le Treoir (AE) 2015/849 féachadh le maolú a dhéanamh ar na rioscaí maidir le frithsciúradh airgid agus maoiniú sceimhlitheoireachta a bhaineann le híocaíochtaí airgid móra trí dhaoine a thrádálann in earraí a áireamh i measc eintitis faoi oibleagáid nuair a dhéanann nó nuair a fhaigheann siad íocaíochtaí in airgead os cionn EUR 10 000, agus cead á thabhairt do na Ballstáit bearta níos déine a thabhairt isteach. Léiríodh go raibh an cur chuige sin neamhéifeachtach i bhfianaise na dothuisceana ar cheanglais AML/CFT agus dhroch‑chur i bhfeidhm na gceanglas sin, easpa maoirseachta agus an lín theoranta idirbheart amhrasach a thuairiscítear do AFA. Chun maolú leordhóthanach a dhéanamh ar rioscaí a dhíorthaíonn ó mhí‑úsáid suimeanna airgid móra, ba cheart teorainn uile‑Aontais le hidirbhearta airgid móra is mó ná EUR 10 000 a leagan síos. Mar thoradh air sin, níor cheart do dhaoine a thrádálann in earraí a bheith faoi réir oibleagáidí AML/CFT a thuilleadh. (15)Tá catagóirí áirithe de thrádálaithe in earraí neamhchosanta go mór mór ar rioscaí a bhaineann le sciúradh airgid agus maoiniú sceimhlitheoireachta de dheasca an ardluacha atá leis na hearraí beaga, iniompartha a ndéileálann siad leo. Ar an gcúis sin, ba cheart do dhaoine a dhéileálann i miotail lómhara agus clocha lómhara a bheith faoi réir cheanglais AML/CFT. (16)Is éard atá i gceist le hoibreoirí imirce infheistíochta cuideachtaí príobháideacha, comhlachtaí nó daoine a ghníomhaíonn nó a idirghníomhaíonn le húdaráis inniúla na mBallstát thar ceann náisiúnaigh tríú tír nó a sholáthraíonn seirbhísí idirghabhála do náisiúnaigh tríú tír a fhéachann le cearta cónaithe a fháil i mBallstát mar mhalairt ar aon chineál infheistíochtaí, lena n‑áirítear aistrithe caipitil, maoin a cheannach nó a fháil ar cíos, infheistíocht i mbannaí rialtais, infheistíocht in eintitis chorparáideacha, deonú nó dearlacadh gníomhaíochta lena rannchuidítear le leas an phobail agus ranníocaíochtaí le buiséad an stáit. Tá rioscaí agus leochaileachtaí ag baint le scéimeanna cónaithe infheisteora i ndáil le sciúradh airgid, éilliú agus imghabháil cánach. Téann na rioscaí sin in olcas de dheasca na gceart trasteorann atá bainteach le cónaí i mBallstát. Dá bhrí sin, is gá go mbeidh oibreoirí imirce infheistíochta faoi réir oibleagáidí AML/CFT. Níor cheart feidhm a bheith ag an Rialachán seo maidir le scéimeanna saoránachta infheisteora, as a dtagann sealbhú náisiúntachta mar mhalairt ar na hinfheistíochtaí sin, mar ní mór a mheas go bhfuil an bonn á bhaint leis na scéimeanna sin de stádas bunúsach shaoránacht an Aontais agus comhar dílis i measc na mBallstát. (17)Creidiúnaithe tomhaltóra agus morgáiste agus idirghabhálaithe nach institiúidí creidmheasa ná institiúid airgeadais iad, níor cuireadh faoi réir cheanglais AML/CFT iad ar leibhéal an Aontais, ach cuireadh faoi réir na n‑oibleagáidí sin iad i mBallstáit áirithe de dheasca a neamhchosanta ar rioscaí maidir le sciúradh airgid agus maoiniú sceimhlitheoireachta. De réir a samhla gnó, is féidir go mbeidh na creidiúnaithe tomhaltóra agus morgáiste agus na hidirghabhálaithe sin neamhchosanta ar rioscaí suntasacha maidir le sciúradh airgid agus maoiniú sceimhlitheoireachta. Tá sé tábhachtach a áirithiú go mbeidh eintitis a dhéanann gníomhaíochtaí comhchosúla agus atá neamhchosanta ar na rioscaí sin, go mbeidh siad cumhdaithe le ceanglais AML/CFT, gan beann ar cibé acu a cháilíonn nó nach gcáilíonn siad mar institiúidí creidmheasa nó institiúidí airgeadais. Dá bhrí sin, is iomchuí creidiúnaithe tomhaltóra agus morgáiste agus idirghabhálaithe a áireamh, ar creidiúnaithe agus idirghabhálaithe iad nach institiúidí creidmheasa ná institiúid airgeadais iad ach atá, de dheasca a ngníomhaíochtaí, neamhchosanta ar rioscaí maidir le sciúradh airgid agus maoiniú sceimhlitheoireachta. (18)Chun cur chuige comhsheasmhach a áirithiú, is gá a shoiléiriú cé na heintitis san earnáil infheistíochta atá faoi réir cheanglais AML/CFT. Cé gur tháinig gnóthais chomhinfheistíochta faoi raon feidhme Threoir (AE) 2015/849 cheana, is gá an téarmaíocht ábhartha a ailíniú leis an reachtaíocht reatha ón Aontas maidir le ciste infheistíochta, eadhon Treoir 2009/65/CE ó Pharlaimint na hEorpa agus ón gComhairle agus Treoir 2011/61/AE ó Pharlaimint na hEorpa agus ón gComhairle. Toisc go bhféadfadh sé go mbeadh cistí comhdhéanta gan pearsantacht dhlítheanach, is gá a mbainisteoirí a áireamh i raon feidhme an Rialacháin seo freisin. Ba cheart feidhm a bheith ag ceanglais AML/CFT gan beann ar an bhfoirm ina gcuirtear aonaid ná scaireanna i gciste ar fáil lena gceannach san Aontas, lena n‑áirítear i gcás ina ndéantar aonaid nó scaireanna a thairiscint go díreach nó go hindíreach d’infheisteoirí atá bunaithe san Aontas nó a thaisceadh leis na hinfheisteoirí sin ar thionscnamh ón mbainisteoir nó thar ceann an bhainisteora. (19)Tá sé tábhachtach go mbeidh feidhm ag ceanglais AML/CFT ar bhealach comhréireach agus go mbeidh forchur aon cheanglais comhréireach leis an ról is féidir a bheith ag eintitis faoi oibleagáid chun sciúradh airgid agus maoiniú sceimhlitheoireachta a chosc. Chuige sin, ba cheart do na Ballstáit a bheith in ann, i gcomhréir le cur chuige rioscabhunaithe an Rialacháin seo, oibreoirí áirithe a dhíolmhú ó cheanglais AML/CFT, i gcás ina bhfuil rioscaí ísle maidir le sciúradh airgid agus maoiniú sceimhlitheoireachta ag baint leis na gníomhaíochtaí a dhéanann siad agus i gcás ina bhfuil na gníomhaíochtaí de chineál teoranta. Chun a áirithiú go gcuirfear na díolúintí sin i bhfeidhm ar bhealach trédhearcach agus comhsheasmhach ar fud an Aontais, ba cheart sásra a chur i bhfeidhm lena gceadaítear don Choimisiún riachtanas na ndíolúintí atá le deonú a fhíorú. Ina theannta sin, ba cheart don Choimisiún na díolúintí sin a fhoilsiú ar bhonn bliantúil in Iris Oifigiúil an Aontais Eorpaigh. (20)Le tacar rialacha comhsheasmhach maidir le córais agus rialuithe inmheánacha is infheidhme maidir leis na heintitis uile faoi oibleagáid a oibríonn sa mhargadh inmheánach, neartófar comhlíontacht AML/CFT agus cuirfear le héifeacht na maoirseachta. Chun maolú leordhóthanach ar rioscaí maidir le sciúradh airgid agus maoiniú sceimhlitheoireachta a áirithiú, ba cheart d’eintitis faoi oibleagáid creat rialaithe inmheánaigh a chur i bhfeidhm arb éard atá ann beartais, rialuithe agus nósanna imeachta rioscabhunaithe agus deighilt shoiléir ar fhreagrachtaí ar fud na heagraíochta. I gcomhréir le cur chuige rioscabhunaithe an Rialacháin seo, ba cheart na beartais, na rialuithe agus na nósanna imeachta sin a bheith comhréireach le cineál agus méid an eintitis faoi oibleagáid agus freagairt do na rioscaí maidir le sciúradh airgid agus maoiniú sceimhlitheoireachta atá roimh an eintiteas.

(21)Le cur chuige rioscabhunaithe iomchuí ceanglaítear ar eintitis faoi oibleagáid na rioscaí a bhaineann le sciúradh airgid agus maoiniú sceimhlitheoireachta atá rompu a shainaithint de bhua a ngnólachta chun iad a mhaolú go héifeachtach agus chun a áirithiú go mbeidh a mbeartais, a nósanna imeachta agus a rialuithe inmheánacha iomchuí chun aghaidh a thabhairt ar na rioscaí sin a bhaineann leo. Ar an mbealach sin, ba cheart d’eintitis faoi oibleagáid na saintréithe a bhaineann lena gcustaiméirí, na táirgí, na seirbhísí nó na hidirbhearta a thairgeann siad, na tíortha nó na limistéir gheografacha lena mbaineann agus na cainéil dáileacháin a úsáidtear a chur san áireamh. I bhfianaise cineál athraitheach rioscaí, ba cheart an measúnú riosca sin a thabhairt cothrom le dáta go tráthrialta. (22)Is iomchuí saintréithe agus riachtanais eintiteas níos lú faoi oibleagáid a chur san áireamh, agus cóireáil is iomchuí maidir lena riachtanais shonracha, agus cineál an ghnólachta, a áirithiú. Mar chuid de sin, is féidir go n‑áireofar eintitis áirithe faoi oibleagáid a dhíolmhú ó mheasúnú riosca a dhéanamh i gcás ina bhfuil an‑tuiscint ar na rioscaí lena mbaineann san earnáil ina n‑oibríonn an t‑eintiteas. (23)D’fhorbair FATF caighdeáin ionas go ndéanfaidh dlínsí na rioscaí a bhaineann le mainneachtain cur chun feidhme nó imghabháil fhéideartha na smachtbhannaí airgeadais spriocdhírithe a bhaineann le maoiniú leata a shainaithint agus a mheasúnú, agus chun beart a dhéanamh chun na rioscaí sin a mhaolú. Maidir leis na caighdeáin nua sin atá tugtha isteach ag FATF inniu, ní ghabhann siad ionad na gceanglas dian atá ann cheana na ní bhaineann siad an bonn díobh chun go gcuirfidh tíortha smachtbhannaí airgeadais spriocdhírithe chun feidhme leis na Rialacháin ábhartha ó Chomhairle Slándála na Náisiún Aontaithe a bhaineann le leathadh arm ollscriosta a chosc, a chur faoi chois agus a shuaitheadh agus maoiniú an mhéid sin. Maidir leis na hoibleagáidí sin, mar a chuirtear chun feidhme iad ar leibhéal an Aontais le Cinntí 2010/413/CBES agus (CBES) 2016/849 agus le Rialacháin (AE) Uimh. 267/2012 agus (AE) 2017/1509, leanann siad de bheith ina n‑oibleagáidí rioscabhunaithe diana atá ceangailteach ar na daoine nádúrtha agus dlítheanacha uile laistigh den Aontas. (24)Chun na forbairtí is déanaí a rinneadh ar an leibhéal idirnáisiúnta a léiriú, tugadh ceanglas isteach leis an Rialachán seo chun rioscaí a bhaineann le mainneachtain cur chun feidhme nó imghabháil fhéideartha na smachtbhannaí airgeadais spriocdhírithe a bhaineann le maoiniú leata ar leibhéal eintitis faoi oibleagáid a shainaithint, a thuiscint, a bhainistiú agus a mhaolú. (25)Tá sé tábhachtach go ndéanfadh eintitis faoi oibleagáid na bearta uile ar leibhéal a mbainistíochta chun beartais, rialuithe agus nósanna imeachta inmheánacha a chur chun feidhme agus chun ceanglais AML/CFT a chur chun feidhme. Cé gur cheart duine ar an leibhéal bainistíochta a shainaithint mar dhuine atá freagrach as beartais, rialuithe agus nósanna imeachta an eintitis faoi oibleagáid a chur chun feidhme, ba cheart do chomhlacht rialaithe an eintitis a bheith go hiomlán freagrach as ceanglais AML/CFT a chomhlíonadh. Cúraimí a bhaineann le cur chun feidhme laethúil bheartais, rialuithe agus nósanna imeachta AML/CFT an eintitis faoi oibleagáid, ba cheart iad a thabhairt de chúram d’oifigeach um chomhlíonadh. (26)Chun bearta AML/CFT a chur chun feidhme go héifeachtach, tá sé ríthábhachtach freisin go mbeidh tuiscint ag fostaithe eintiteas faoi oibleagáid, agus ag a ngníomhairí agus a ndáileoirí, ag a bhfuil ról ina gcur chun feidhme, go mbeidh tuiscint acu ar na ceanglais agus na beartais, na rialuithe agus na nósanna imeachta inmheánacha atá i bhfeidhm san eintiteas. Ba cheart d’eintitis faoi oibleagáid bearta a chur i bhfeidhm, lena n‑áirítear cláir oiliúna, chuige sin. (27)Daoine aonair ar a gcuirtear cúraimí a bhaineann le comhlíontacht eintitis faoi oibleagáid le ceanglais AML/CFT, ba cheart dóibh tabhairt faoi mheasúnú ar a scileanna, ar a n‑eolas, ar a saineolas, ar a sláine agus ar a n‑iompar. I gcás ina ndéanann fostaithe cúraimí a bhaineann le comhlíontacht eintiteas faoi oibleagáid le creat AML/CFT i ndáil le custaiméirí a bhfuil gaolmhaireacht dhlúth phríobháideach nó ghairmiúil acu leo, is féidir go dtiocfaidh coinbhleachtaí leasa as sin agus go mbainfear an bonn d’ionracas an chórais. Dá bhrí sin, ba cheart cosc a chur ar fhostaithe sna staideanna sin aon chúram a chur i gcrích a bhaineann le comhlíontacht an eintitis faoi oibleagáid le creat AML/CFT i ndáil leis na custaiméirí sin. (28)Tá ríthábhacht le cur chun feidhme comhsheasmhach bheartais agus nósanna imeachta AML/CFT uile‑ghrúpa chun bainistíocht láidir agus éifeachtach a dhéanamh ar rioscaí maidir le sciúradh airgid agus maoiniú sceimhlitheoireachta laistigh den ghrúpa. Chuige sin, ba cheart don mháthairghnóthas beartais, rialuithe agus nósanna imeachta uile‑ghrúpa a ghlacadh agus a chur chun feidhme. Ba cheart a cheangal ar eintitis faoi oibleagáid laistigh den ghrúpa faisnéis a mhalartú nuair atá an chomhroinnt sin ábhartha chun sciúradh airgid agus maoiniú sceimhlitheoireachta a chosc. Ba cheart comhroinnt faisnéise a bheith faoi réir ráthaíochtaí leordhóthanacha ó thaobh na rúndachta, cosaint sonraí agus úsáid faisnéise de. Ba cheart é a bheith de chúram ar AMLA dréachtchaighdeáin rialála a tharraingt suas lena sonraítear na híoscheanglais maidir le nósanna imeachta agus beartais uile‑ghrúpa, lena n‑áirítear íoscheanglais maidir le comhroinnt faisnéise laistigh den ghrúpa agus ról agus freagrachtaí máthairghnóthas nach eintitis faoi oibleagáid iad féin. (29)I dteannta grúpaí, is ann do struchtúir eile, amhail líonraí nó comhpháirtíochtaí, ina bhféadfadh sé go ndéanfadh eintitis faoi oibleagáid úinéireacht, bainistíocht agus rialuithe comhlíontachta coiteanna a chomhroinnt. Chun cothroime iomaíochta a áirithiú ar fud na n‑earnálacha agus ró‑ualú air á sheachaint, ba cheart do AMLA na staideanna sin a shainaithint inar cheart feidhm a bheith ag beartais uile‑ghrúpa chomhchosúla maidir leis na struchtúir sin. (30)Is ann d’imthosca ina bhfuil brainsí agus fochuideachtaí eintiteas faoi oibleagáid lonnaithe i dtríú tíortha inarb amhlaidh nach bhfuil na híoscheanglais AML/CFT, lena n‑áirítear oibleagáidí maidir le cosaint sonraí, chomh dian céanna le creat AML/CFT an Aontais. Sna staideanna sin, agus chun cosc iomlán a chur le húsáid chóras airgeadais an Aontais chun críoch sciúrtha airgid agus maoinithe sceimhlitheoireachta agus chun a áirithiú go ndéanfar sonraí pearsanta saoránach de chuid an Aontais a chosaint ar an gcaighdeán is airde, ba cheart do na brainsí agus do na fochuideachtaí sin ceanglais AML/CFT a leagtar síos ar leibhéal an Aontais a chomhlíonadh. I gcás nach gceadaítear comhlíontacht leis na ceanglais sin le dlí tríú tír, mar shampla de dheasca teorainneacha le cumas an ghrúpa faisnéis a rochtain, a phróiseáil nó a mhalartú de dheasca leibhéal neamh‑leordhóthanach cosanta sonraí nó dlí maidir le rúndacht baincéireachta sa tríú tír, ba cheart d’eintitis faoi oibleagáid bearta breise a dhéanamh chun a áirithiú go ndéanfaidh na brainsí agus na fochuideachtaí atá lonnaithe sa tír sin na rioscaí a láimhseáil go héifeachtach. Ba cheart é a chur de chúram ar AMLA dréachtchaighdeáin theicniúla a fhorbairt lena sonraítear cineál na mbeart breise sin. (31)Tá ceanglais maidir le dícheall cuí do chustaiméirí fíor‑riachtanach chun a áirithiú go ndéanfaidh eintitis faoi oibleagáid a ngaolmhaireachtaí gnó lena gcliaint, i ndáil leis na rioscaí maidir le sciúradh airgid agus maoiniú sceimhlitheoireachta a bhaineann leo, a shainaithint, a fhíorú agus go ndéanfar faireachán orthu. Tá sainaithint agus fíorú cruinn sonraí custaiméirí ionchais agus custaiméirí atá ann cheana fíor‑riachtanach chun tuiscint a fháil ar na rioscaí maidir le sciúradh airgid agus maoiniú sceimhlitheoireachta a bhaineann le cliaint, cibé acu daoine nádúrtha nó dlítheanacha. (32)Is gá caighdeán aonfhoirmeach agus ard a bhaint amach maidir le dícheall cuí do chustaiméirí san Aontas, de réir ceanglais chomhchuibhithe chun custaiméirí a shainaithint agus a gcéannacht a fhíorú, agus éagsúlachtaí náisiúnta á laghdú chun foráil a dhéanamh maidir le cothroime iomaíochta ar fud an mhargaidh aonair agus chun forálacha a chur i bhfeidhm go comhsheasmhach ar fud an Aontais. An tráth céanna, tá sé fíor‑riachtanach go gcuirfidh eintitis faoi oibleagáid ceanglais maidir le dícheall cuí do chustaiméirí i bhfeidhm ar bhealach rioscabhunaithe. Ní rogha cheadaitheach go míchuí é an cur chuige rioscabhunaithe le haghaidh eintitis faoi oibleagáid. Baineann sé le húsáid cinnteoireachta atá bunaithe ar fhianaise chun díriú níos éifeachtaí ar rioscaí an sciúrtha airgid agus an mhaoinithe sceimhlitheoireachta a bhfuil aghaidh le tabhairt orthu ag an Aontas agus acu siúd atá ag oibriú laistigh de. (33)Níor cheart a cheangal ar eintitis faoi oibleagáid bearta maidir le dícheall cuí do chustaiméirí a chur i bhfeidhm maidir le custaiméir a dhéanann idirbhearta ócáideacha nó nasctha faoi bhun luach áirithe, mura rud é go bhfuil amhras ann faoi sciúradh airgid nó maoiniú sceimhlitheoireachta. De bharr go bhfuil feidhm ag an tairseach EUR 10 000 maidir leis an gcuid is mó de na hidirbhearta ócáideacha, eintitis faoi oibleagáid a oibríonn in earnálacha nó a dhéanann idirbhearta lena mbaineann riosca níos airde sciúrtha airgid agus maoinithe sceimhlitheoireachta, ba cheart a cheangal orthu dícheall cuí do chustaiméirí a chur i bhfeidhm maidir le hidirbhearta ag a bhfuil tairseacha níos ísle. Chun earnálacha nó idirbhearta a shainaithint chomh maith leis na tairseacha leordhóthanacha le haghaidh na n‑earnálacha nó na n‑idirbheart sin, ba cheart do AMLA dréachtchaighdeáin theicniúla rialála thiomnaithe a fhorbairt. (34)Tá samhlacha gnó áirithe bunaithe ar ghaolmhaireacht ghnó a bheith ag an eintiteas faoi oibleagáid le ceannaí chun seirbhísí tionscanta íocaíochta a thairiscint trína n‑íoctar an ceannaí as earraí nó seirbhísí a sholáthar, agus seachas le custaiméir an cheannaí, a údaraíonn an tseirbhís tionscanta íocaíochta chun idirbheart aonair nó aonuaire chuig an gceannaí a thionscnamh. I samhail ghnó den sórt sin, is é an ceannaí custaiméir an eintitis faoi oibleagáid chun críche rialacha AML/CFT seachas custaiméir an cheannaí. Dá bhrí sin, ba cheart don eintiteas faoi oibleagáid oibleagáidí maidir le dícheall cuí do chustaiméirí a chur i bhfeidhm vis‑à‑vis an ceannaí. (35)Le Treoir (AE) 2015/849, d’ainneoin go ndearnadh rialacha na mBallstát sa réimse a bhaineann le hoibleagáidí maidir le sainaithint custaiméara a chomhchuibhiú go méid áirithe, níor leagadh síos rialacha mionsonraithe i ndáil leis na nósanna imeachta atá le leanúint ag eintitis faoi oibleagáid. I bhfianaise ríthábhacht na gné sin agus sciúradh airgid agus maoiniú sceimhlitheoireachta á gcosc, is iomchuí, i gcomhréir leis an gcur chuige rioscabhunaithe, forálacha níos sonraí agus níos mionsonraithe a thabhairt isteach maidir le sainaithint an chustaiméara agus fíorú shainaithint an chustaiméara, cibé acu i ndáil le daoine nádúrtha nó dlítheanacha, socruithe dlíthiúla amhail inniúlacht dhlítheanach a bheith ag iontaobhais nó eintitis faoin dlí náisiúnta. (36)Le forbairtí teicneolaíocha agus dul chun cinn sa digitiú cumasaítear sainaithint agus fíorú slán cianda nó leictreonach ar chustaiméirí ionchais agus custaiméirí ata ann cheana agus is féidir feidhmíocht chianda díchill chuí do chustaiméirí a éascú. Leis na réitigh shainaitheanta a leagtar amach i Rialachán (AE) Uimh. 910/2014 ó Pharlaimint na hEorpa agus ón gComhairle agus leis an togra le haghaidh leasú air sin i ndáil le creat le haghaidh na Céannachta Digití Eorpaí cumasaítear modhanna slána agus iontaofa sainaitheanta agus fíorú custaiméara le haghaidh custaiméirí ionchais agus custaiméirí atá ann cheana agus is féidir feidhmíocht chianda díchill chuí custaiméara a éascú. An tsainaithint leictreonach a leagtar amach sa Rialachán sin, ba cheart d’eintitis faoi oibleagáid í a chur san áireamh agus glacadh léi le haghaidh phróiseas sainaitheanta an chustaiméara. Maidir leis na modhanna sainaitheanta sin, i gcás ina mbeidh bearta maolúcháin riosca iomchuí i bhfeidhm, is féidir go mbeidh riosca caighdeánach nó leibhéal íseal riosca ag baint leo. (37)Chun a áirithiú go gcuirfear cosc le creat AML/CFT le teacht isteach cistí aindleathacha sa chóras airgeadais, ba cheart d’eintitis faoi oibleagáid dícheall cuí do chustaiméirí a dhéanamh sula dtéann siad i mbun gaolmhaireachtaí gnó le cliaint ionchais, i gcomhréir leis an gcur chuige rioscabhunaithe. Mar sin féin, ionas nach gcuirfear moill gan ghá ar ghnáthiompar gnó, féadfaidh eintitis faoi oibleagáid an fhaisnéis a bhailiú ón gcustaiméir ionchais le linn gaolmhaireacht ghnó a bhunú. Féadfaidh institiúidí creidmheasa agus airgeadais an fhaisnéis is gá a fháil ó na custaiméirí ionchais nuair a bheidh an ghaolmhaireacht bunaithe, ar choinníoll nach ndéantar idirbhearta a thionscnamh go dtí go mbeidh próiseas an díchill chuí do chustaiméirí curtha i gcrích go rathúil. (38)Taisceoirí a bhfuil a gcistí ina bhfáltais sciúrtha airgid, ba cheart iad a eisiamh ó aisíocaíocht le scéim ráthaithe taiscí. Chun cosc a chur le haisíoc cistí aindleathacha leis na taisceoirí sin, ba cheart d’institiúidí creidmheasa faoi fhormhaoirseacht na maoirseoirí, dícheall cuí do chustaiméirí a dhéanamh ar a gcliaint i gcás ina gcinnfear gur mhainnigh nó gur dócha go mainneoidh institiúidí creidmheasa, nó nuair atá taiscí sainithe mar thaiscí nach bhfuil ar fáil. Aon idirbheart amhrasach a shainaithnítear agus an dícheall cuí do chustaiméirí sin á dhéanamh, ba cheart d’institiúidí creidmheasa é a thuairisciú do AFA. (39)Níl próiseas an díchill chuí do chustaiméirí teoranta do shainaithint ná fíorú chéannacht an chustaiméara. Roimh dhul i mbun gaolmhaireachtaí gnó nó idirbhearta ócáideacha a dhéanamh, ba cheart d’eintitis faoi oibleagáid measúnú a dhéanamh freisin ar chuspóir agus cineál gaolmhaireachta gnó. Faisnéis réamhchonarthach nó faisnéis eile faoin táirge nó faoin tseirbhís bheartaithe a chuirtear in iúl don chustaiméir ionchais, féadfaidh sí a bheith ina rannchuidiú leis an tuiscint ar an gcuspóir sin. Ba cheart d’eintitis faoi oibleagáid a bheith in ann measúnú a dhéanamh i gcónaí ar chuspóir agus cineál gaolmhaireachta gnó ionchais ar bhealach gan débhrí. I gcás ina gcuirtear é ar a gcumas do chustaiméirí cineálacha éagsúla idirbheart nó gníomhaíochtaí a dhéanamh leis an tseirbhís nó leis an táirge a thairgtear, ba cheart d’eintitis faoi oibleagáid faisnéis leordhóthanach a fháil maidir le rún an chustaiméara maidir leis an úsáid atá le baint as an ngaolmhaireacht sin. (40)Chun éifeachtacht chreat AML/CFT a áirithiú, ba cheart d’eintitis faoi oibleagáid athbhreithniú tráthrialta a dhéanamh ar an bhfaisnéis a fhaightear óna gcustaiméirí, i gcomhréir leis an gcur chuige rioscabhunaithe. Ba cheart d’eintitis faoi oibleagáid córas faireacháin a chur ar bun freisin chun go mbraithfear idirbhearta neamhthipiciúla a d’fhéadfadh amhras a tharraingt faoi sciúradh airgid nó maoiniú sceimhlitheoireachta. Chun éifeachtacht an fhaireacháin ar an idirbheart a áirithiú, le gníomhaíocht faireacháin eintiteas faoi oibleagáid ba cheart i bprionsabal na seirbhísí agus na táirgí uile a thairgtear do chustaiméirí agus na hidirbhearta uile a dhéantar thar ceann an chustaiméara nó atá tairgthe don chustaiméir ag an eintiteas faoi oibleagáid, ba cheart iad a chumhdach. Mar sin féin, ní gá grinnscrúdú a dhéanamh ar na hidirbhearta uile ina n‑aonar. Le déine an fhaireacháin ba cheart an cur chuige rioscabhunaithe a urramú agus ba cheart é a bheith deartha timpeall critéir bheachta agus ábhartha agus, go háirithe, saintréithe na gcustaiméirí agus leibhéal an riosca atá bainteach leo, na táirgí agus na seirbhísí a thairgtear, agus na tíortha nó na limistéir gheografacha lena mbaineann á gcur san áireamh. Ba cheart do AMLA treoirlínte a fhorbairt chun a áirithiú go mbeidh déine an fhaireacháin ar ghaolmhaireachtaí gnó agus idirbhearta leordhóthanach agus comhréireach le leibhéal an riosca.

(41)Chun cur i bhfeidhm comhsheasmhach an Rialacháin seo a áirithiú, ba cheart é a bheith de chúram ar AMLA dréachtchaighdeáin theicniúla rialála a tharraingt suas maidir le dícheall cuí do chustaiméirí. Leis na caighdeáin theicniúla rialála sin ba cheart an tacar íosta faisnéise atá le fáil ag eintitis faoi oibleagáid a leagan amach ionas go bhféadfaidh siad dul i mbun gaolmhaireachtaí gnó nua le custaiméirí nó cinn leanúnacha a mheasúnú, de réir leibhéal an riosca atá bainteach le gach custaiméir. Thairis sin, leis na dréachtchaighdeáin theicniúla rialála ba cheart soiléireacht leordhóthanach a sholáthar chun go bhféadfaidh gníomhaithe margaidh modhanna slána, inrochtana agus nuálacha a fhorbairt chun céannacht custaiméirí a fhíorú agus dícheall cuí do chustaiméirí a dhéanamh, go cianda freisin, agus prionsabal neodracht na teicneolaíochta á urramú. Ba cheart cumhacht a thabhairt don Choimisiún na dréachtchaighdeáin theicniúla rialála sin a ghlacadh. Tá na cúraimí sonracha sin i gcomhréir le ról agus freagrachtaí AMLA dá bhforáiltear i Rialachán [cuir isteach tagairt –togra le haghaidh bunú Údaráis um Fhrithsciúradh Airgid - COM/2021/421 final]. (42)Le comhchuibhiú beart díchill chuí do chustaiméirí, ní hamháin gur cheart féachaint le tuiscint atá comhsheasmhach, agus éifeachtach go comhsheasmhach, a fháil ar na rioscaí a bhaineann le custaiméir atá ann cheana nó le custaiméir ionchais gan beann ar an áit a n‑osclaítear an ghaolmhaireacht ghnó san Aontas, agus beidh a gcomhchuibhiú ina chuidiú leis an aidhm sin a bhaint amach. Leis sin ba cheart a áirithiú freisin nach n‑úsáideann eintitis faoi oibleagáid an fhaisnéis a fhaightear agus dícheall cuí do chustaiméirí á dhéanamh chun cleachtais dí‑bhaincéireachta a shaothrú as a bhféadfaidh imchéimniú oibleagáidí dlíthiúla eile teacht, go háirithe na cinn a leagtar síos i dTreoir 2014/92 ó Pharlaimint na hEorpa agus ón gComhairle nó Treoir 2015/2366 ó Pharlaimint na hEorpa agus ón gComhairle, gan cuspóirí an Aontais a bhaint amach ó thaobh sciúradh airgid agus maoiniú sceimhlitheoireachta a chosc. Chun maoirseacht chuí ar chomhlíontacht leis na hoibleagáidí maidir le dícheall cuí do chustaiméirí a chumasú, tá sé tábhachtach go gcoimeádfaidh eintitis faoi oibleagáid taifead ar na gníomhaíochtaí a dhéantar agus ar an bhfaisnéis a fhaightear le linn phróiseas an díchill chuí do chustaiméirí, gan beann ar cibé acu a bhunaítear nó nach mbunaítear gaolmhaireacht ghnó nua leo agus cibé acu a chuir nó nár chuir siad tuairisc ar idirbheart amhrasach isteach tar éis diúltú gaolmhaireacht ghnó a bhunú. I gcás ina gcinneann an t‑eintiteas faoi oibleagáid gan dul i mbun gaolmhaireacht ghnó le custaiméir ionchais, sna taifid ar dhícheall cuí do chustaiméirí ba cheart na forais le cinneadh den sórt sin a áireamh. Leis sin cuirfear ar a gcumas d’údaráis mhaoirseachta measúnú a dhéanamh ar cibé ar chalabraigh nó nár chalabraigh eintitis faoi oibleagáid a gcleachtais maidir le dícheall cuí do chustaiméirí go hiomchuí agus conas a fhorbraíonn an neamhchosaint atá ag an eintiteas ar riosca, chomh maith le cuidiú chun tógáil ar fhianaise staidrimh maidir leis na rialacha a bhaineann le dícheall cuí do chustaiméirí arna gcur i bhfeidhm ag eintitis faoi oibleagáid ar fud an Aontais. (43)Tá an cur chuige chun athbhreithniú a dhéanamh ar chustaiméirí atá ann cheana sa chreat AML/CFT atá i bhfeidhm faoi láthair bunaithe ar riosca cheana féin. Mar gheall ar an riosca níos airde atá ann do sciúradh airgid, cionta preideacáide bainteacha agus do mhaoiniú sceimhlitheoireachta atá bainteach le struchtúir idirghabhála áirithe, áfach, d’fhéadfadh sé nach lamhálfaí leis an gcur chuige sin rioscaí a bhrath agus a mheasúnú go tráthúil. Tá sé tábhachtach mar sin a áirithiú go ndéanfar faireachán ar bhonn tráthrialta ar chatagóirí custaiméirí láithreacha atá sonraithe go soiléir. (44)Tá an riosca féin athraitheach ina nádúr, agus féadfaidh na hathróga, astu féin nó i gcomhcheangal, an riosca a d'fhéadfadh a bheith ann a mhéadú nó a laghdú, agus ar an tslí sin tionchar a bheith acu ar leibhéal iomchuí na mbeart coisctheach, amhail bearta díchill chuí do chustaiméirí. (45)I gcásanna lena mbaineann riosca íseal, ba cheart d’eintitis faoi oibleagáid a bheith in ann bearta simplithe a chur i bhfeidhm maidir le dícheall cuí do chustaiméirí. Ní hionann sin agus díolúine ó bhearta maidir le dícheall cuí do chustaiméirí ná iad a bheith in easnamh ar fad. Cuimsítear leis in ionad sin tacar beart grinnscrúdúcháin simplithe nó laghdaithe, ar cheart dóibh aghaidh a thabhairt áfach ar gach comhpháirt den ghnáth‑nós imeachta díchill chuí do chustaiméirí. I gcomhréir leis an gcur chuige rioscabhunaithe, ba cheart d’eintitis faoi oibleagáid a bheith in ann mar sin féin minicíocht nó déine a ngrinnscrúdúcháin ar chustaiméirí nó ar idirbhearta a laghdú, nó a bheith in ann dul in iontaoibh toimhdí leordhóthanacha maidir le cuspóir na gaolmhaireachta gnó nó an úsáid as táirgí simplí. Ba cheart go leagfaí amach sna caighdeáin theicniúla rialála maidir le dícheall cuí do chustaiméirí na bearta simplithe sonracha a fhéadfaidh eintitis faoi oibleagáid a chur chun feidhme i gcás staideanna lena mbaineann riosca níos ísle a sainaithníodh sa Mheasúnú Riosca Fornáisiúnta a rinne an Coimisiún. Le linn dó dréachtchaighdeáin theicniúla rialála a fhorbairt, ba cheart do AMLA aird chuí a bheith aige do chaomhnú an chuimsithe airgeadais agus shóisialta. (46)Ba cheart a aithint go bhfuil riosca níos mó ag baint le staideanna áirithe maidir le sciúradh airgid nó maidir le maoiniú sceimhlitheoireachta. Cé gur cheart céannacht agus próifíl ghnó gach custaiméara a shuí le cur i bhfeidhm tráthrialta na gceanglas maidir le dícheall cuí do chustaiméirí, tá cásanna ann ina mbeidh gá le nósanna imeachta atá go háirithe docht maidir le sainaithint agus maidir le fíorú custaiméirí. Dá bhrí sin, is gá rialacha mionsonraithe a leagan síos maidir le bearta díchill chuí feabhsaithe den sórt sin, lena n‑áirítear bearta díchill chuí feabhsaithe sonracha le haghaidh gaolmhaireachtaí comhfhreagracha trasteorann. (47)Is é a chineál leanúnach agus athdhéantach atá mar shaintréith ag na ceanglais a bhaineann leis na gaolmhaireachtaí comhfhreagracha thrasteorann le hinstitiúid is freagróir i dtríú tír. Thairis sin, ní bhíonn an leibhéal céanna riosca maidir le sciúradh airgid agus maoiniú sceimhlitheoireachta ag baint le gach seirbhís baincéireachta comhfhreagraí trasteorann. Dá bhrí sin, ba cheart déine na mbeart díchill chuí feabhsaithe a chinneadh trí phrionsabail an chur chuige rioscabhunaithe a chur i bhfeidhm. Níor cheart áfach an cur chuige rioscabhunaithe a chur i bhfeidhm nuair a bhítear ag idirghníomhú le hinstitiúidí freagróra tríú tíre nach bhfuil aon láithreacht fhisiceach acu san áit ina bhfuil siad ionchorpraithe. Ag glacadh leis an riosca ard maidir le sciúradh airgid agus maoiniú sceimhlitheoireachta is dual do bhlaoscbhainc, ba cheart d’institiúidí creidmheasa agus d’institiúidí airgeadais staonadh ó aon ghaolmhaireacht chomhfhreagrach le blaoscbhainc den sórt sin. (48)I gcomhthéacs na mbeart díchill chuí feabhsaithe, ní hionann formheas a fháil ón mbainistíocht shinsearach chun gaolmhaireachtaí gnó a bhunú, agus a thabhairt le fios, i ngach cás, go bhfuiltear ag fáil formheasa ón mbord stiúrthóirí. Ba cheart go mbeadh sé indéanta go dtabharfadh duine, ag a bhfuil eolas leordhóthanach ar neamhchosaint ar riosca sciúrtha airgid agus maoinithe sceimhlitheoireachta an eintitis agus a bhfuil sinsearacht leordhóthanach aige chun cinntí a dhéanamh a dhéanfadh difear dá neamhchosaint ar riosca, an formheas sin. (49)Chun feidhmiú cuí chóras airgeadais an Aontais a chosaint ó sciúradh airgid agus ó mhaoiniú sceimhlitheoireachta, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh (CFAE) a tharmligean don Choimisiún chun tríú tíortha, a léiríonn a n‑easnaimh ina gcórais náisiúnta AML/CFT bagairt do shláine mhargadh inmheánach an Aontais, a shainaithint. Éilíonn cineál athraitheach bhagairtí an sciúrtha airgid agus an mhaoinithe sceimhlitheoireachta as lasmuigh den Aontas, arna éascú le forbairt leanúnach na teicneolaíochta agus na modhanna atá ar fáil ag na coirpigh, go ndéanfar oiriúnuithe tapa agus leanúnacha ar an gcreat dlíthiúil maidir le tríú tíortha chun aghaidh a thabhairt go héifeachtúil ar na rioscaí atá ann cheana agus cosc a chur le rioscaí nua teacht chun cinn. Ba cheart go gcuirfeadh an Coimisiún i gcuntas faisnéis ó eagraíochtaí idirnáisiúnta agus ó cheannródaithe caighdeán i réimse AML/CFT amhail ráitis phoiblí FATF, meastóireacht fhrithpháirteach nó tuarascálacha measúnaithe mionsonraithe nó tuarascálacha leantacha foilsithe, agus a mheasúnuithe a oiriúnú do na hathruithe ann, i gcás inarb iomchuí. (50)Tríú tíortha atá ‘faoi réir glao ar ghníomhaíocht’ ag an mbunaitheoir caighdeán idirnáisiúnta ábhartha (FATF) cuireann siad easnaimh straitéiseacha nach beag de chineál marthanach i láthair ina gcreataí dlíthiúla agus institiúideacha AML/CFT agus maidir lena gcur chun feidhme ar dhócha go mbainfidh ardriosca leo do chóras airgeadais an Aontais. Fágann cineál marthanach na n‑easnamh straitéiseach nach beag, lena léirítear an easpa tiomantais ón tríú tír dul i ngleic leo nó go dteiptear uirthi go leanúnach é sin a dhéanamh, leibhéal méadaithe bagartha a thagann ó na tríú tíortha sin, ina n‑éilítear freagairt mhaolaitheach éifeachtach, chomhsheasmhach agus chomhchuibhithe ar leibhéal an Aontais. Dá bhrí sin, ba cheart a cheangal ar eintitis faoi oibleagáid an tacar iomlán de bhearta díchill chuí feabhsaithe atá ar fáil a chur i bhfeidhm ar idirbhearta ócáideacha agus ar ghaolmhaireachtaí gnó a bhfuil na tríú tíortha ardriosca sin bainteach leo d’fhonn na rioscaí foluiteacha a bhainistiú agus a mhaolú. Thairis sin, tugann an leibhéal ard riosca údar cuí leis na frithbhearta sonracha breise a chur i bhfeidhm, cibé ar leibhéal na n‑eintiteas faoi oibleagáid nó ag na Ballstáit. Sheachnódh cur chuige den sórt sin éagsúlacht le linn do na frithbhearta ábhartha a bheith á gcinneadh, rud a nochtfadh iomláine chóras airgeadais an Aontais do rioscaí. Mar gheall ar a shaineolas teicniúil, is féidir le AMLA ionchur áisiúil a sholáthar don Choimisiún chun na frithbhearta iomchuí a shainaithint. (51)Tá laigí maidir le comhlíontacht i gcreat dlíthiúil agus institiúideach AML/CFT agus i gcur chun feidhme an chreata ar thríú tíortha atá faoi réir ‘faireachán méadaithe’ ag FATF soghabhálach lena ndúshaothrú ag coirpigh. Is dóigh go léireoidh sé sin riosca do chóras airgeadais an Aontais, rud a chaithfear a bhainistiú agus a mhaolú. Cé nach gcuirfear deireadh leis an riosca, trí thiomantas a fháil ó na tríú tíortha sin go dtabharfaidh siad aghaidh ar laigí a sainaithníodh, tugtar údar le freagairt mhaolaitheach, rud nach bhfuil chomh tromchúiseach leis an gceann is infheidhme maidir le tríú tíortha ardriosca. Sna cásanna sin, ba cheart d’eintitis faoi oibleagáid an Aontais bearta díchill chuí feabhsaithe a chur i bhfeidhm ar idirbhearta ócáideacha agus ar ghaolmhaireachtaí gnó le linn dóibh a bheith ag déileáil le daoine nádúrtha nó le heintitis dlítheanacha atá bunaithe sna tríú tíortha sin, idirbhearta a bheidh saincheaptha do na laigí sonracha a sainaithníodh i ngach tríú tír. Ach na bearta díchill chuí feabhsaithe a bheidh le cur i bhfeidhm a shainaithint de réir a chéile, d’áiritheofaí leis sin freisin, i gcomhréir leis an gcur chuige rioscabhunaithe, go bhfuil na bearta i gcomhréir leis an leibhéal riosca. Chun cur chuige comhsheasmhach agus comhréireach den sórt sin a áirithiú, ba cheart don Choimisiún a bheith in ann a shainaithint cé na bearta díchill chuí feabhsaithe sonracha a bheidh de dhíth d’fhonn rioscaí tírshonracha a mhaolú. Ag glacadh le saineolas teicniúil AMLA, is féidir leis ionchur áisiúil a sholáthar don Choimisiún chun na bearta díchill chuí feabhsaithe iomchuí a shainaithint. (52)Tíortha nach sainaithnítear go poiblí mar thíortha atá faoi réir glaonna chun gnímh nó faireacháin mhéadaithe ag bunaitheoirí caighdeán idirnáisiúnta, d’fhéadfadh na tíortha sin bagairt fós ar shláine chóras airgeadais an Aontais. Chun na rioscaí sin a mhaolú, ba cheart don Choimisiún a bheith in ann beart a dhéanamh trína shainaithint, bunaithe ar thacar soiléir critéar agus le tacaíocht AMLA, cé na tríú tíortha a chruthaíonn bagairt shonrach thromchúiseach do chóras airgeadais an Aontais, a d’fhéadfadh a bheith amhlaidh i ngeall ar laigí comhlíontachta nó easnaimh straitéiseacha nach beag de chineál marthanach ina gcóras AML/CFT, agus na bearta maolaitheacha ábhartha. Ba cheart don Choimisiún na tríú tíortha sin a shainaithint. De réir an leibhéil riosca do chóras airgeadais an Aontais, ba cheart don Choimisiún a cheangal go gcuirfí gach beart díchill chuí feabhsaithe agus frithbhearta tírshonracha i bhfeidhm, faoi mar atá i gcás tríú tíortha ardriosca, nó dícheall cuí do chustaiméirí feabhsaithe tírshonrach, amhail i gcas tríú tíortha ag a bhfuil laigí comhlíontachta. (53)Ag glacadh leis go bhféadfaí athruithe a dhéanamh ar chreataí AML/CFT na dtríú tíortha sin nó ar a gcur chun feidhme, mar shampla mar thoradh ar thiomantas na tíre aghaidh a thabhairt ar na laigí sainaitheanta nó mar gheall ar bhearta AML/CFT ábhartha a ghlacadh chun dul i ngleic leo, rud a d’fhéadfadh cineál agus leibhéal na rioscaí a thagann uathu a athrú, ba cheart don Choimisiún athbhreithniú tráthrialta a dhéanamh ar sainaithint na mbeart díchill chuí feabhsaithe sonrach sin chun a áirithiú go mbeidh siad comhréireach agus leordhóthanach i gcónaí. (54)Ní ó thríú tíortha amháin a thagann na bagairtí seachtracha féideartha do chóras airgeadais an Aontais, ach is féidir leo teacht chun cinn freisin i ndáil le tosca riosca sonracha a bhaineann do chustaiméirí nó do tháirgí, seirbhísí, idirbhearta nó bealaí seachadta a fheictear i ndáil le limistéar geografach táirgeachta sonrach lasmuigh den Aontas. Is gá dá bhrí sin treochtaí, rioscaí agus modhanna sciúrtha airgid agus maoinithe sceimhlitheoireachta a shainaithint, a bhféadfadh neamhchosaint a bheith ag eintitis faoi oibleagáid an Aontais orthu. Is é AMLA is fearr a bheidh in ann aon tíopeolaíocht ML/TF a thagann chun cinn ó lasmuigh den Aontas a bhrath, chun a bhforbairt a fhaire d’fhonn treoraíocht a sholáthar d’eintitis faoi oibleagáid an Aontais maidir leis an ngá bearta díchill chuí feabhsaithe a chur i bhfeidhm atá dírithe ar rioscaí den sórt sin a mhaolú. (55)Maidir le caidrimh le daoine aonair a bhfuil feidhmeanna poiblí tábhachtacha acu nó a raibh feidhmeanna tábhachtacha acu, laistigh den Aontas nó go hidirnáisiúnta, agus go háirithe daoine aonair ó thíortha ina bhfuil éilliú forleathan, d’fhéadfadh siad an earnáil airgeadais a nochtadh do rioscaí suntasacha dlí agus do rioscaí dá gclú. Tugann an iarracht idirnáisiúnta chun dul i ngleic leis an éilliú bonn cirt freisin don ghá aird ar leith a thabhairt ar na daoine sin agus bearta feabhsaithe díchill chuí do chustaiméirí iomchuí a chur i bhfeidhm i leith daoine a bhfuil nó a raibh feidhmeanna poiblí suntasacha curtha de chúram orthu sa bhaile nó ar an gcoigríoch agus i leith daoine sinsearacha in eagraíochtaí idirnáisiúnta. Dá bhrí sin, is gá bearta a shonrú ba cheart d’eintitis faoi oibleagáid a chur i bhfeidhm maidir le hidirbhearta nó gaolmhaireachtaí gnó le daoine atá faoi riteacht pholaitiúil. Chun an cur chuige rioscabhunaithe a éascú, ba cheart é a chur de chúram ar AMLA treoirlínte a eisiúint maidir le haghaidh a thabhairt ar an leibhéal rioscaí atá bainteach le catagóir áirithe de dhaoine atá faoi riteacht pholaitiúil, a mbaill teaghlaigh nó daoine is dlúthchomhlaigh díobh. (56)Ionas go sainaithneofar daoine atá faoi riteacht pholaitiúil san Aontas, ba cheart do na Ballstáit liostaí a eisiúint ina léirítear na feidhmeanna sonracha a cháilíonn mar fheidhmeanna poiblí tábhachtacha, i gcomhréir leis an dlí náisiúnta. Ba cheart do na Ballstáit a iarraidh ar gach eagraíocht idirnáisiúnta atá creidiúnaithe ar a gcríoch liosta de na feidhmeanna poiblí tábhachtacha ag an eagraíocht idirnáisiúnta sin a eisiúint agus a choimeád cothrom le dáta. Ba cheart é a chur de chúram ar an gCoimisiún liosta a thiomsú agus a eisiúint, liosta ba cheart a bheadh bailí ar fud an Aontais, maidir le daoine ar cuireadh feidhmeanna poiblí suntasacha ar a n‑iontaoibh in institiúidí nó i gcomhlachtaí de chuid an Aontais. (57)Nuair nach gcuirfear feidhm phoiblí shuntasach ar iontaoibh custaiméirí a thuilleadh, féadfaidh siad riosca níos airde a chruthú fós, mar shampla mar gheall ar an tionchar neamhfhoirmiúil a d’fhéadfaidís a fheidhmiú fós, nó toisc go bhfuil a bhfeidhmeanna roimhe seo agus a bhfeidhmeanna reatha nasctha. Tá sé fíor‑riachtanach go gcuirfeadh eintitis faoi oibleagáid na rioscaí leanúnacha sin san áireamh agus go gcuirfidís beart díchill chuí feabhsaithe amháin nó níos mó i bhfeidhm go dtí go meastar nach bhfuil aon riosca eile ag baint leis na daoine aonair, agus in aon chás nach lú ná 12 mhí tar éis an ama nach bhfuil cúram orthu a thuilleadh maidir le feidhm phoiblí shuntasach. (58)Ní minic le cuideachtaí árachais gaolmhaireacht chliant a bheith acu le tairbhithe na bpolasaithe árachais. Ba cheart dóibh a bheith in ann cásanna lena mbaineann riosca níos airde a shainaithint áfach, amhail nuair a ghabhann fáltais an pholasaí chun tairbhe duine atá faoi riteacht pholaitiúil. Chun a chinneadh cibé an amhlaidh atá an cás, ba cheart bearta réasúnacha a áireamh sa pholasaí árachais chun an tairbhí a shainaithint, amhail is gur cliant nua é an duine sin. Féadfar na bearta sin a dhéanamh tráth nach déanaí ná tráth na híocaíochta nó tráth shannta an pholasaí. (59)Is féidir mí‑úsáid a bhaint as dlúthghaolmhaireachtaí príobháideacha agus gairmiúla ar mhaithe le sciúradh airgid agus maoiniú sceimhlitheoireachta. Chuige sin, ba cheart bearta a bhaineann le daoine atá faoi riteacht pholaitiúil a bheith i bhfeidhm freisin maidir lena mbaill teaghlaigh agus le daoine is eol is dlúthchomhlaigh de dhaoine atá faoi riteacht pholaitiúil. Daoine a shainaithneoidh baill teaghlaigh agus daoine is eol is dlúthchomhlaigh díobh, féadfaidh siad brath ar struchtúr socheacnamaíoch agus cultúrtha thír an duine atá faoi riteacht pholaitiúil. In aghaidh an chúlra sin, ba cheart an cúram a chur ar AMLA treoirlínte a eisiúint maidir leis na critéir a úsáidfear chun daoine ba cheart a mheas mar dhlúthchomhlach a shainaithint. (60)Tá na ceanglais a bhaineann le daoine atá faoi riteacht pholaitiúil, lena mbaill teaghlaigh agus lena ndlúthchomhlaigh, de chineál coisctheach agus ní de chineál coiriúil, agus níor cheart iad a léirmhíniú mar dhaoine a bhfuil dímheas á tharraingt acu ar dhaoine atá faoi riteacht pholaitiúil a bheith rannpháirteach i ngníomhaíocht choiriúil. Ach diúltú do ghaolmhaireacht ghnó a dhéanamh le duine díreach ar bhonn cinnidh gur duine é nó í atá faoi riteacht pholaitiúil, tá sé sin contrártha do théacs agus spiorad an Rialacháin seo.

(61)Chun nósanna imeachta maidir le sainaithint custaiméara arís agus arís eile a sheachaint, is iomchuí, faoi réir cosaintí oiriúnacha, a lamháil d’eintitis faoi oibleagáid a bheith ag brath ar fhaisnéis faoi chustaiméirí arna bailiú ag eintitis faoi oibleagáid eile. I gcás ina mbeidh eintiteas faoi oibleagáid ag brath ar eintiteas eile faoi oibleagáid, ba cheart an fhreagracht deiridh as dícheall cuí do chustaiméirí a bheith ar an eintiteas faoi oibleagáid a roghnaíonn brath ar dícheall cuí do chustaiméirí arna dhéanamh ag eintiteas faoi oibleagáid eile. Ba cheart don eintiteas faoi oibleagáid ar a rabhthas ag brath a fhreagracht féin a choinneáil freisin maidir le ceanglais AML/CFT a chomhlíonadh, lena n‑áirítear an ceanglas tuairisc a thabhairt faoi idirbheart amhrasacha agus taifid a choinneáil. (62)Féadfaidh eintitis faoi oibleagáid cúraimí a bhaineann le feidhmiú díchill chuí do chustaiméirí a sheachfhoinsiú chuig gníomhaire nó chuig soláthraí seirbhíse seachtrach, mura bhfuil siad bunaithe i dtríú tíortha atá ainmnithe mar thíortha ardriosca, a bhfuil laigí comhlíontachta acu nó a bhagraíonn ar chóras airgeadais an Aontais. Maidir le gaolmhaireachtaí gníomhaireachta nó seachfhoinsithe ar bhonn conartha idir eintitis faoi oibleagáid agus soláthraithe seirbhíse seachtracha nach gcumhdaítear le ceanglais AML/CFT, ní fhéadfadh aon oibleagáid AML/CFT ar na gníomhairí sin nó ar na soláthraithe seirbhísí seachfhoinsithe sin teacht chun cinn ach amháin ón gconradh idir na páirtithe agus ní ón Rialachán seo. Dá bhrí sin, ba cheart go bhfanfadh an fhreagracht maidir leis na ceanglais AML/CFT a chomhlíonadh go hiomlán leis an eintiteas faoi oibleagáid féin. Ba cheart don eintiteas faoi oibleagáid go háirithe a áirithiú, i gcás ina mbeidh an soláthraí seirbhíse seachfhoinsithe rannpháirteach chun críocha sainaithint chianda custaiméara, go n‑urramófar an cur chuige rioscabhunaithe. (63)Ionas go bhfeidhmeoidh gaolmhaireachtaí spleáchais agus seachfhoinsithe tríú páirtí go héifeachtúil, tá gá le soiléireacht bhreise maidir leis na coinníollacha ar dá réir a tharlóidh an spleáchas. Ba cheart é a bheith de chúram ar AMLA treoirlínte a fhorbairt maidir leis na coinníollacha faoinar féidir le spleáchas agus le seachfhoinsiú tríú páirtí tarlú, chomh maith le róil agus freagrachtaí na bpáirtithe faoi seach. Chun a áirithiú go ndéanfar formhaoirseacht chomhsheasmhach ar chleachtais spleáchais agus seachfhoinsithe a áirithiú ar fud an Aontais, ba cheart do na treoirlínte soiléireacht a sholáthar freisin ar conas ba cheart do mhaoirseoirí cleachtais den sórt sin a chur san áireamh agus comhlíontacht le ceanglais AML/CFT a fhíorú nuair a ghabhann eintitis faoi oibleagáid i dtuilleamaí na gcleachtas sin. (64)Tugadh isteach an coincheap maidir le húinéireacht thairbhiúil le Treoir (AE) 2015/849 chun an trédhearcacht maidir le struchtúir chorparáideacha chasta a mhéadú. An gá atá le faisnéis chruinn, chothrom le dáta agus leordhóthanach a rochtain maidir leis an úinéir tairbhiúil, is príomhthoisc é sin i gcoirpigh a rianú a d’fhéadfadh, murach sin, a gcéannacht a cheilt laistiar de struchtúir anaithnid den sórt sin. Ceanglaítear ar na Ballstáit i láthair na huaire a áirithiú go bhfaighidh eintitis chorparáideacha agus eintitis dhlítheanacha eile chomh maith le hiontaobhais shainráite agus socruithe dlíthiúla comhchosúla eile faisnéis leormhaith, chruinn agus reatha maidir lena n‑úinéireacht thairbhiúil, agus go gcoinneoidh siad an fhaisnéis sin ina seilbh. Tá éagsúlacht ag baint áfach leis an méid trédhearcachta atá á forchur ag na Ballstáit. Tá na rialacha faoi réir léirmhínithe éagsúla, agus mar gheall air sin bíonn modhanna difriúla ann chun úinéirí tairbhiúla de chuid eintitis nó socraithe ar leith a shainaithint. Tá sé sin i ngeall, inter alia, ar bhealaí neamhréireacha chun úinéireacht indíreach eintitis nó socraithe a ríomh. Cuireann sé sin isteach ar an trédhearcacht a bhí beartaithe a bhaint amach. Is gá dá bhrí sin na rialacha a shoiléiriú maidir le sainmhíniú comhsheasmhach a fháil ar úinéir tairbhiúil agus maidir lena chur i bhfeidhm ar fud an mhargaidh inmheánaigh. (65)Ba cheart rialacha mionsonraithe a leagan síos chun úinéirí tairbhiúla eintiteas corparáideach agus eintiteas dlítheanach eile a shainaithint agus chun na sainmhínithe ar úinéireacht thairbhiúil a chomhchuibhiú. Cé nach gcinneann céatadán sonrach leasa scairshealbhóireachta nó úinéireachta na húinéirí tairbhiúla go huathoibríoch, ba cheart dó a bheith mar thoisc amháin, i measc tosca eile, a chuirfear san áireamh. Ba cheart do na Ballstáit a bheith in ann a chinneadh, áfach, go bhféadfaidh céatadán níos ísle ná 25 % a bheith ina léiriú ar úinéireacht nó ar rialú. Ba cheart measúnú a dhéanamh ar rialú trí leas úinéireachta 25 % móide ceann de na scaireanna nó de na cearta vótála nó trí leas úinéireachta eile ar gach leibhéal úinéireachta, rud a chiallaíonn gur cheart feidhm a bheith ag an tairseach sin maidir le gach nasc sa struchtúr úinéireachta agus gur cheart gach nasc sa struchtúr úinéireachta agus an meascán díobh a scrúdú i gceart. (66)Má táthar chun na húinéirí tairbhiúla a shainaithint go bríoch éilítear cinneadh maidir le cibé an ndéantar rialú a fheidhmiú trí mheáin eile. Is gá rialú a chinneadh trí leas úinéireachta ach ní leor é agus ní mó é ná na seiceálacha is gá chun na húinéirí tairbhiúla a chinneadh. An tástáil ar cibé a fheidhmíonn nó nach bhfeidhmíonn aon duine nádúrtha rialú trí mheáin eile, ní tástáil iardain é sin nach ndéanfar ach amháin nuair nach féidir leas úinéireachta a chinneadh. Ba cheart an dá thástáil, eadhon an tástáil ar rialú trí leas úinéireachta agus é sin ar rialú trí mheáin eile, a dhéanamh i gcomhthreo. D’fhéadfaí a áireamh le rialú trí mheáin eile an ceart níos mó ná leath de chomhaltaí an bhoird nó an eintitis chorparáidigh a cheapadh nó a bhaint; an cumas tionchar suntasach a imirt ar na cinntí arna nglacadh ag an eintiteas corparáideach; rialú trí chomhaontuithe foirmiúla nó neamhfhoirmiúla le húinéirí, comhaltaí nó na heintitis chorparáideacha, chomh maith le socruithe vótála; naisc le baill teaghlaigh bainisteoirí nó stiúrthóirí nó iad sin ar leo an t‑eintiteas corparáideach nó atá á rialú; úsáid a bhaint as socruithe foirmiúla nó neamhfhoirmiúla i gcás ainmnitheach. (67)Chun trédhearcacht éifeachtach a áirithiú, ba cheart an réimse is leithne is féidir d’eintitis dhlítheanacha agus de shocruithe dlíthiúla a ionchorpraítear nó a chruthaítear i gcríoch na mBallstát a chumhdach le rialacha maidir le húinéireacht thairbhiúil. Áirítear leis sin eintitis dhlítheanacha seachas cinn chorparáideacha agus socruithe atá comhchosúil le hiontaobhais. I ngeall ar dhifríochtaí i gcórais dlí na mBallstát, cuimsítear leis na catagóirí leathana sin éagsúlacht de struchtúir eagraíochtúla difriúla. Ba cheart do na Ballstáit fógra a thabhairt don Choimisiún maidir le liosta de na cineálacha eintiteas corparáideach agus eintiteas dlítheanach eile i gcás ina n‑aithnítear na húinéirí tairbhiúla i gcomhréir leis na rialacha maidir le húinéirí tairbhiúla a shainaithint le haghaidh eintiteas corparáideach. Ba cheart don Choimisiún moltaí a dhéanamh do na Ballstáit maidir leis na rialacha sonracha agus na critéir shonracha chun úinéirí tairbhiúla na n‑eintiteas dlítheanach seachas eintitis chorparáideacha a shainaithint. (68)Chun a áirithiú go mbeifear in ann úinéirí tairbhiúla iontaobhas sainráite agus eintiteas dlítheanach comhchosúla a shainaithint go comhsheasmhach, amhail fondúireachtaí, nó socruithe, is gá rialacha comhchuibhithe maidir le húinéireacht thairbhiúil a leagan síos. Ceanglaítear ar Bhallstáit fógra a thabhairt don Choimisiún maidir le liosta de na cineálacha eintiteas dlítheanach agus na socruithe dlíthiúla atá comhchosúil le hiontaobhais shainráite i gcás ina sainaithnítear na húinéirí tairbhiúla de réir sainaithint na n‑úinéirí tairbhiúla le haghaidh iontaobhas sainráite agus eintiteas dlítheanach nó socruithe dlíthiúla comhchosúla. Ba cheart a thabhairt de chumhacht don Choimisiún glacadh, trí ghníomh cur chun feidhme, le liosta de shocruithe dlíthiúla agus d’eintitis dhlítheanacha atá á rialú ag dlí náisiúnta Ballstát, ag a bhfuil struchtúr nó feidhm atá comhchosúil le hiontaobhais shainráite. (69)Ceanglaítear freisin leis an gcur chuige comhsheasmhach maidir leis an gcóras trédhearcachta i gcomhair úinéireachta tairbhiúla go n‑áiritheofaí go mbailítear an fhaisnéis chéanna maidir le húinéirí tairbhiúla ar fud an mhargaidh inmheánaigh. Is iomchuí cean